Маънавият ва маърифат бўлимларининг самарасиз фаолияти сабаблари нимада?  – Jurnalist\nМаънавият ва маърифат бўлимларининг самарасиз фаолияти сабаблари нимада? \nR S2020-02-06T18:30:29+05:006 Fevral, 2020|Навоий вил.|\nМаънавият. Қайта ва қайта қулоққа чалинадиган бу сўзнинг юки ва масъулиятини ҳар ким ҳар хил тушунади. Сабаби, тилимизда “маънавиятчи” деган хунук бир жумла ҳам тез-тез айланадики, бу ҳисобот учун хўжакўрсинга у ёки бу тадбирларни уюштирадиган кимсани англатади.\nМаънавият тадбирига мажбурий жалб этилган аудиториядан аслида нима наф? Нега бундай кенг кўламли тадбирлар аввалдан эълон қилиниб эмас, балки фалон иститутдан унча, пистон мактабдан мана бунча киши иштироки таъминласин мазмунидаги хатлар йўналтириб, амалга оширилади?\nРeспублика Маънавият ва Маърифат маркази Навоий вилоят бўлимининг 2019 йилдаги фаолияти якунлари бўйича ўтказилган матбуот анжуманида айни муҳокама марказида бўлди.\nНавоий шаҳридаги “Коворкинг” марказида ўтказилган анжуман Ўзбекистон Журналистлари ижодий уюшмаси вилоят бўлими ҳамкорлигида ташкил этилди.\nУнда дастлаб Маънавият ва Маърифат маркази вилоят бўлимининг раҳбари вазифасини бажарувчи Акрамжон Муқимов журналистларга ўтган йил давомида амалга оширилган ишлар юзасидан ахборот берди.\nОчиқ ва шаффофлик принциплари асосида ўтказилган анжуманда маънавият тарғиботчилари томонидан ўтказилаётган тадбирлар орқали аҳолининг маънавиятини юксалтиришга асосий эътибор қаратилаётгани алоҳида таъкидланди. Ҳисоботда бир қатор рақамлар тилга олинди. Хусусан, 14 январь – “Ватан ҳимоячилари куни” муносабати билан 160 га яқин тадбирлар ташкил этилиб, 10 минг 400 нафардан ортиқ иштирокчилар қамраб олинган. Ёки ҳуқуқбузарлик ва жиноятчиликнинг олдини олиш бўйича ҳамкор ташкилотлар иштирокида 430 та тадбир уюштирилиб, уларда 24 минг нафардан ортиқ аҳоли қатнашган.\nАслида бу даражадаги кенг кўламли ишларни вилоятдаги саноқли ходимлар билан амалга ошириш имконсиз, албатта. Айни шу жиҳат журналистлар томонидан танқидга олинди. Маънавий ишларнинг самарадорлиги салмоғда эмас, сифатда кўриниши лозимлиги, алоҳида таъкидланди.\n- Нега ўтказаётган маънавий тадбирларимиз фақатгина байрам ёки таваллуд кунларигагина хос бўлмоқда, - деди “Халқ сўзи” газетаси мухбири Т.Эшбоев. – Маънавият масаласи фақат саналарга боғлиқ эмас. Бундан ташқари, алоҳида нодавлат ташкилот бўлган Маънавият ва маърифат бўлимларининг самарасиз фаолият юритишига уларнинг норасмий равишда ҳокимликларнинг бир бўлимига айлангани сабаб бўлмоқда. Бўлим масъуллари нега ҳокимликлар ишларига жалб қилиняпти?\nАкрамжон Муқимов мазкур ҳолатга изоҳ берар экан, камчиликлар ҳақиқатан борлигини тан олди. Шунингдек, бугунги кунда бўлимлар фаолиятини такомиллаштириш борасида тегишли чора-тадбирлар ишлаб чиқилаётганли ҳам айтилди.\n– Биз халқ орасида ҳурмат-эътиборга ҳамда ораторлик қобилиятига эга 70 нафар кишининг рўйхатини тузиб чиқдик, - деди А.Муқимов. – Эндиликда тадбирларда зерикарли маърузалардан воз кечиб, айнан шу инсонларнинг иштирокини таъминламоқчимиз. Улар турли соҳа вакиллари. Ўтган даврда маънавият тадбирларимизда маърузачиларимиз асосан санъаткорлар ёки ҳамма учун таниш бўлган маҳаллий кадрлардан иборат эди. Эндиликда олимлар, фан докторлари, илмий салоҳиятга эга инсонларни халқ орасига кўпроқ олиб киришга ҳаракат қилмоқчимиз.\nМатбуот анжумани сўнггида журналистлар томонидан бўлимлар фаолиятини яхшилаш учун бир қатор таклифлар ўртага ташланди. Жумладан, бўлимларнинг ҳокимлик идораларидан алоҳида бинога кўчиб чиқиши мақсадга мувофиқ. Хусусан, Конимех туманида ўтган йили алоҳида маънавият ва маърифат маркази ташкил этилгани бунга мисол бўлади. Шунингдек, маърузачиларнинг моддий манфаатдорлиги масаласини ҳам кўриб чиқиш лозим. “Маънавият соатлари”га маърузачи жалб этган корхона-ташкилот бўлимларга бунинг ҳақини тўлаб бериши, ўз ўрнида бўлимлар тегишли ҳамкорлар билан ҳисоб-китоб қилиш тизимини ҳам йўлга қўйиши керак.\nОчиқ ва шаффоф ўтган мулоқотда тегишли соҳани янада ривожлантириш ва истиқболдаги режалар хусусида атрофлича фикр-мулоҳазалар алмашилди. Бўлим раҳбарияти томонидан билдирилган таклифлар инобатга олиниб, келгусида амалиётга қўлланилиши билдирилди.


ӮЗБЕКИСТОН ҲУКУМАТИ МУХОЛИФАТГА ҚАРШИЛИГИНИ «БИРДАМЛИК» ТИМСОЛИДА НАМОЁН ҚИЛДИ – Birdamlik.info\nӮЗБЕКИСТОН ҲУКУМАТИ МУХОЛИФАТГА ҚАРШИЛИГИНИ «БИРДАМЛИК» ТИМСОЛИДА НАМОЁН ҚИЛДИ\n«Бирдамлик» Халқ демократик ҳаракатининг иккинчи Қурултойи ӯтказилиши хусусидаги, мазкур Қурултойда Ҳаракатни партияга айлантириш масалалари ва Партиянинг янги лойиҳаси, Дастур ва Низомлари тасдиқланиши ҳақидаги хабарни эшитгач барча сафдошларим қатори мен ҳам беҳад хурсанд бӯлдим. Лекин ӯз навбатида Ӯзбекистон ҳукумати Қурултойни ӯтказишга изн берармикин, деган ҳадик ҳам ӯртага қалқиб чиқди. Шундай бӯлса-да, Қурултой ӯтказилиши керак бӯлган санани орзиқиб кутдим. Чунки Қурултойнинг ӯтказилиши фақат «Бирдамлик»нинг фаолиятини оммага кенг ошкор қилиш, Ҳаракатнинг ҳисоботини тинглаш билан чекланиб қолмасдан, Ӯзбекистон ҳукуматининг мухолифатга муносабатини, давлатимизнинг янги раҳбарининг Ӯзбекистонимизни демократлаштиришга иштиёқи нечоғлилигини ҳам намоён қиларди.\nҚурултойга икки кун қолганда, 2018 йилнинг 13-ноябрь куни Навоий шаҳридан қизим Камола Суннатова билан бирга йӯлга чиқдик. Биз ВА 797 давлат белгили Ласетти русумли такси ҳайдовчиси билан бизни тӯғри Қозоғистон чегарасигача олиб бориб қӯйишига келишдик. Бунинг учун ҳайдовчига 260 минг сӯм тӯладик. Қозоғистон чегарасидаги Черняевка чегара божхона постига яқинлашганимизда биз минган машинани ДАН ходимлари тӯхтатишди. Уларнинг ёнида 3-4 нафар фуқаро кийимидаги шахслар ҳам бӯлиб, ҳужжатларимизни биргаликда текшира бошлашди. Текширувчилар менинг яроқсиз ҳолга келган паспортимнинг ӯрнига вақтинча фойдаланиш учун берилган Маълумотномага жиддий эътироз билдиришди. Бу ҳужжатни давлат чегарасидан хатлаб чет элга ӯтиш учун яроқсиз деб топишди. Қизимнинг паспортига эса қалам билан чизилган деб баҳона қилишди. Ваҳоланки қизимнинг паспортида текширувчилар текширгунга қадар ҳеч қандай чизиқ йӯқ эди. Бундай чизиқ кейин пайдо бӯлиб қолибди.\nХуллас, биз ортга назорат остида қайтарилдик. Йӯлдаги асаббузарликлар туфайли касалхонага тушиб қолдим ва у ерда бир неча кун даволандим.\nПартияга айланган «Бирдамлик» ХДП доирасида юз берган воқеа ва ҳодисалар Ӯзбекистон ҳукуматининг сиёсий мавқеини тушириб юборди деган фикрдаман. Чунки мухолифатга бундай қалтис муносабат ҳеч қайси давлатга обрӯ-эътибор олиб келмаган.


16 апрел 2021, Тошкент вақти: 19:57\nНозим Жумаев.Расм "Марказий Осиëда инсон ҳуқуқлари ассоциацияси" тарафидан тақдим қилинди.\nЎзбекистоннинг биринчи рақамли жаллоди сифатида ном чиқарган ва МХХнинг махсус буйруғи бўйича фаолият олиб борган 51 яшар Нозим Жумаев қамоққа олинди. Эл орасида “Палач” лақаби билан номи чиққан Нозим Жумаев бундан бир ярим ой олдин қамоққа олингани хабари Озодликка энди етиб келди.\nОзодликнинг республика ҳуқуқ-тартибот органларидаги манбаларига кўра¸ Нозим Жумаев Ўзбекистон жиноят кодексининг 273-моддаси яъни гиёҳвандлик воситалари ёки психотроп моддаларини қонунга хилоф равишда тайёрлаш, олиш, сақлаш билан боғлиқ жиноятда айбланган.\nОзодликнинг ҳуқуқ-тартибот органларидаги манбаларининг таъкидича Жумаевни ëнидан ярим кило гиёвандлик моддаси чиққан.\nБошқа манбалар эса Нозим Жумаев ўтган йил Москвадан Тошкентга махсус чақиртирилиб МХХ ходимларини сўроқ қилиш чоғида қатнашишга жалб қилинганидан кейин қамоққа олингани айтишди.\nУларга кўра МХХ сирларига дахлдор бўлган Нозим Жумаев атайлаб “кўздан пана” қилинган\nЎтган йили Москвадан чақиртирилган Нозим Жумаев МХХ ҳодимларини “тилга кириб¸ иқрорнома”ни тезроқ ëзишини “таъминлаб” берган.\nНозим Жумаев Бекободдаги 64/21-сонли қамоқхонада МХХ ходимларини қийнагани борасида Озодлик ўтган йили маълумот берган эди.\nОзодликка маълум бўлишича¸ Нозим Жумаевнинг бешафқат “муомаласи” қамоқ жазосини Бекобод қамоғида ўташга маҳкум қилингани айтилган МХХ собиқ ходимларининг яқинларини даҳшатга солган.\nОзодлик манбаларига кўра¸ Ўзбекистон Миллий хавфсизлик хизматининг 12 нафар собиқ ходими ноқонуний тадбиркорлик, коррупция ва давлат маблағларини ўзлаштириш борасида ўз айбига иқрор бўлишига Нозим Жумаев ҳисса қўшган.\nЎзбекистон Миллий хавфсизлик хизматининг 12 нафар ходими узоқ муддатга озодликдан маҳрум қилинганидан кейин¸ ўтган йилнинг декабрь ойида Нозим Жумаевнинг ўзи ҳам ҳибсга олинди.\nНозим Жумаевни таниган Озодлик манбаларига кўра¸ унинг қамалиши “ярим кило наркотик “ билан боғлиқ эмас:\n-Жумаев криминал дунëда номи чиққан авторитет¸ Бухородаги “Мовий гумбазлар” ресторани эгаси¸ МХХ буйруғи бўйича қатлларни ижро қилувчи жаллод бўлган бу кишининг ëнида ярим кило наша олиб юриши ишончсиз воқеа. Жумаев жуда катта сирларга ошно бўлгани боис ичкарига олинди. Жумаевни қамоққа олинишини ортида МХХ турганига ишонаман¸ - деди манба.\nОзодлик тасарруфидаги бир-биридан мустақил манбалар Нозим Жумаевнинг МХХ билан яқин алоқаси ҳақида айтишди.\nБу манбалар иддаосига кўра Нозим Жумаев МХХдаги Сергиенко фамилияли куратор тарафидан бошқарилган.\nБекободдаги 64/21-сонли қамоқхонада Нозим Жумаевнинг VIP маҳбусларга нисбатан шафқатсиз муносабати ҳақидаги маълумотни ўз манбаларига таянган холда Париждаги "Марказий Осиëда инсон ҳуқуқлари ассоциацияси" раҳбари Надежда Отаева шундай баён қилди:\nНадежда Отаева билан суҳбат\n-Бекободдаги 64/21-сонли қамоқхонада мавжуд шафқатсизлик кўламини яхши биламан. Биз гаплашган гувоҳларнинг айтишича, бу колонияда “Палач” лақабли қамоқхона жаллоди Нозим Жумаев маҳкумларни шафқатсиз равишда қийнаши ҳақида бизда маълумотлар бор. “Палач” калтагидан умрбод майиб бўлган ўнлаб маҳкумлар иқрорномаси ҳам бизга етиб келган, - дейди "Марказий Осиëда инсон ҳуқуқлари ассоциацияси" раҳбари Надежда Отаева.\nМХХ ходимларини Бекобод қамоғида қийнаганидан сўнг ўзи ҳам қамоққа олинган “Палач” ҳақидаги маълумот ва фотосурат ҳам Озодлик тасарруфига етиб келди.\nБундан олдин Ўзбекистонлик журналист Алексей Волосевич ўзбек қамоқхоналаридаги жаллодлардан яна бири ҳақида ҳикоя қилган эди.\nСуҳбатдошга кўра¸ криминал дунë қоидаларига зид тарзда маъмурият билан ҳамкорликда иш олиб борадиган шахслар ўзбек қамоқхоналарида кўплаб топилади.\nОзодликка етиб келган норасмий маълумотларда иддао қилинишича, 51 яшар Нозим Жумаев Ўзбекистоннинг биринчи рақамли жаллоди сифатида ном чиқарган.\nЎзбек қамоқхоналари ҳақидаги китоб муаллифи¸ собиқ маҳкум Сафар Бекжоннинг айтишича¸ Нозим Жумаевдан олдин Ўзбекистон қамоқхоналарининг биринчи рақамли жаллоди Кулимбетов бўлган. Кулимбетов жиноят оламидаги авторитетлар тарафидан қатл қилингач VIP маҳбусларни жазолаш вазифаси Нозим Жумаевга ўтган.\nСафар Бекжон билан суҳбат\nОзодликнинг Бухородаги криминал дунëга яқин манбасининг айтишича¸ бу ресторан унга совға қилинган.\n-Нозим палач Бухорода бешафқатлиги билан танилган. Бухородаги тадбиркорлар унга ўлпон тўлайди. Масалан, у эгалик қилаëтган Бухородаги ресторан ҳам унга Музаффар Файз мебель ширкати тарафидан совға қилинган. Рекет¸ талончилик билан ўтган асрнинг тўқсонинчи йилларидан бери шуғулланиб келади. Рекет¸ талон тарож ва қотиллик айби билан уч марта судланган. Бухородаги кўп собиқ маҳкумларни буйрагини пачоқ қилган. Асосан Москвада юрар эди. Бухородаги бизнесини ўғли юритади. Ўтган йил Москвадан келиб бир оз юргач яна қамалди¸ - дейди суҳбатдош.\nЎзбек қамоқхоналарида узоқ муддат жазо ўтаган собиқ маҳкум Муҳаммадсолиҳ Абутовнинг айтишича¸ маҳбуслар тилида “Гад” деб танилган шахслар МХХнинг топшириғи бўйича тазйиқларни амалга оширади.\nМуҳаммадсолиҳ Абутов билан суҳбат


Исроил аскарини озод қилиш учун Ғазога ҳужум қилди\n23 январ 2021, Тошкент вақти: 10:19\nИсроил кучлари Ғазо минтақаси жанубида чоршанбага ўтар кечаси ҳарбий амалиётлар бошлади. Бу ўтган йилнинг сентябрида Исроил ҳарбийлари Ғазодан олиб чиқиб кетилганидан буён илк бор ўтказилаётган йирик амалиётдир.\nТунги ҳужум ҳаводан берилган зарбалар билан бошланди. Натижада кўприклар ва электр станцияси вайрон бўлиб, Ғазонинг катта қисми зулматга ботди.\nИсроил мазкур ҳужумни Хамас тарафдорлари бўлган жанггарилар 25 июнь, якшанба куни қўлга олган исроиллик аскарни озод қилиш мақсадида уюштирган.\nИсроил Бош вазири Эҳуд Олмерт 28 июнь кунги баёнотида қўлга олинган аскарни озод қилиш учун "фавқулодда чоралар кўрсакми-йўқми, деб ўйланиб ўтирмаймиз" ва чоршанбага ўтар кечаси бошланган операция келгуси кунларда ҳам давом эттирилади, деди. Бироқ унинг айтишича, Исроилнинг Ғазони такроран босиб олиш нияти йўқ.\nИсроил армияси аскари, 19 ёшли Шалит Гилад 25 июнь куни тонгда Ғазо минтақаси чегарасида фаластинликлар томонидан ушлаб олинган эди. Бундай воқеа сўнгги 12 йил давомида биринчи бор юз беришидир.\nХабарларга қараганда, исроиллик аскарни ушлаб турган жанггарилар гуруҳи Хамас етакчилигидаги Фаластин ҳукумати билан боғлиқдир. Мазкур гуруҳ аскар тўғрисидаги маълумот эвазига Исроил қамоқхоналарида сақланаётган фаластинлик хотин-қизлар ва 18 га тўлмаган болаларни озодликка чиқаришни талаб қилаяпти.\nБироқ Эҳуд Oлмерт Исроил ҳукумати жанггарилар гуруҳи билан аскарни озод қилиш юзасидан музокарага киришмоқчи эмас, деди.\nИсроил армияси матбуот котиби Жекоб Даллал эса Шалит Гиладни озод қилиш учун ҳарбий амалиёт давом эттирилади, деб баёнот берди.\n- Ниятимиз жиддий эканлигини Фаластин ҳукуматига ҳам, террористик ташкилотларга ҳам уқтириб қўймоқчимиз. Зарурат бўлса янада ичкарироққа кириб борамиз. Муаммо яхшилик билан тезликда ечимини топади, аскаримиз ўз уйига қайтади, деб умид қилгимиз келади, - деди Исроил Мудофаа кучлари вакили.\nИсроил ҳарбийлари Ғазо минтақасига чоршанбага ўтар кечаcи қилган ҳужум чоғида берилган ракета зарбаларидан кўприк ва сув қувури бузилди. F-16 реактив самолётларидан очилган ўтдан Ғазо шаҳридаги электр станцияси вайрон бўлди. Шаҳар электр қувватисиз қолиб, зулматга чўкди.\nҲарбийлар танклар ёрдамида чегарани кесиб ўтиб Рафах шаҳарчасидан шарқроқда икки позицияни эгаллади.\nХамас етакчилик қилаётган Фаластин ҳукумати раиси муовини Насриддин ал-Шоирнинг айтишича, Хамас гуруҳи раҳбарияти Исроил аскарини ўғирлаб кетганларга мурожаат қилиб, "Шалитнинг ҳаётини сақлаб қолиш ва унга яхши муомала қилиш"ни сўраган. Бироқ айни пайтда у аскарнинг тақдири Исроил ҳукумати қарорига боғлиқ эканлигини ҳам қўшиб қўйди.\nШоир, шунингдек, Фаластин ҳукумати "Ғазо минтақаси ва умуман Фаластин заминидаги аянчли вазият"ни муҳокама қилиш учун йиғилганини билдириб, Исроил ҳарбийлари ҳужумини Фаластин ҳукумати кескин қоралашини яна бир бор такрорлади.\nАввалроқ Фаластин ҳукумати вакили Ғози Хамад Араб давлатлари ва халқаро ташкилотлар расмийлари билан пайдо бўлган бўҳронни оғир-босиқлик ҳал қилиш йўллари изланаётгани тўғрисида баёнот берган эди.\nБироқ айни пайтда, Хамаснинг бошқа бир аъзоси, ҳаракатнинг Ливандаги вакили Усама Хамдон Исроилнинг Ғазога бостириб кириши ушлаб олинган исроиллик аскар эвазига фаластинлик маҳбусларни озод қилиш талабини ўзгартирмаслиги тўғрисида баёнот берди.\nИсроил ҳарбийларининг Ғазога бостириб кириши арафасида хабарларга қараганда, Фаластин президенти Маҳмуд Аббос раҳбарлигидаги Фатх партияси Хамас гуруҳи билан мустақил Фаластин давлати тузиш тўғрисида ўзаро келишиб олди.\nБу хабар халқаро жамоатчилик эътиборини тортди, чунки Фаластинни мустақил давлат, деб эълон қилиш, унинг чегараларини аниқлаб олиш Исроилни давлат сифатида билвосита тан олишдир.


Ҳамкорлик янада кенгаяди\nВилоят ҳокимлигида вилоятимиз ва Корея Республикаси ишбилармонларининг бизнес-форуми бўлиб ўтди.\nВилоят ҳокимлиги ва Корея — Марказий Осиё ҳамкорлик уюшмаси томонидан ташкил этилган тадбирда вилоят ҳокимининг биринчи ўринбосари Ш. Худойбердиев, савдо-саноат палатаси вилоят ҳудудий бошқармаси бошлиғи Ш. Йўлдошев Самарқанднинг иқтисодий салоҳияти ҳақида маълумот беришди. Кореялик ишбилармонлар вилоятимизнинг саноат, хизмат кўрсатиш, қишлоқ хўжалиги соҳаларида фаолият юритаётган тадбиркорлар билан бевосита мулоқот қилиб, ҳамкорликни амалга ошириш бўйича таклифларини билдиришди.\n— Мазкур бизнес-форумдан кўзланган мақсад самарқандлик ва кореялик тадбиркорлар ўртасида ҳамкорлик алоқаларини янада ривожлантиришдан иборат, — дейди Корея — Марказий Осиё ҳамкорлик уюшмаси президенти Ли Ок-Рюн хоним. — Бизнес-форум давомида икки томон тадбиркорлари ўзаро тажриба алмашишди. Бир қатор амалий таклифлар ҳам бўлди. Бу келгусида ҳамкорликни янада мустаҳкамланишига хизмат қилади.\nТаъкидлаш жоизки, ҳозир вилоятимизда Корея Республикаси сармояси иштирокида ўттиздан зиёд корхона фаолият кўрсатмоқда. Шундан 20 таси қўшма корхона бўлса, 11 таси Корея Республикаси компаниялари капитали иштирокидаги корхоналардир. Жорий йилнинг ўтган даврида вилоятимиз ва Корея Республикаси ўртасида товар айланмаси 12 миллион 296 минг долларни ташкил этди. Жумладан, 899 минг долларлик экспорт амалга оширилди.\nМуаллиф: Бахтиёр РУСТАМОВ\n6.10.2018 292 № 78 Янгиликлар


Биринчи ҳадис: (7) ҳижрат қилишнинг ҳукми\nBy Шайх Саидаҳмад Нуриддин on 11/14/2015 АЛ-АРБАУН АН НАВАВИЙЯ ҲАДИС\n6 – ҳадисдан олинадиган навбатдаги фойда, ҳижратнинг солиҳ амаллар жумласидан эканлигидир. Чунки ҳижрат билан Аллоҳ ва Расули мақсад қилинади. Зеро, Аллоҳ ва Расули мақсад қилинадиган барча амаллар солиҳ амаллардир. Шунингдек, сиз ҳижрат қилиш орқали Аллоҳга тобора яқинлашишни қасд қиласиз. Маълумки, Аллоҳга яқинлашиш ибодатдир.\nМасала: ҳижрат қилиш вожибми ёки мустаҳабми?\nЖавоб: Бу масалада ҳар бир ҳолатнинг ўзига хос ҳукми бор. Агар инсон куфр диёрида динини ошкор қилишга қодир бўлса ва уни бундан ман қилувчилар бўлмаса, бу ҳолда унга ҳижрат қилиш мустаҳабдир. Аксинча, динини ошкор қилишга қодир бўлмаса, бундай шахсга ҳижрат қилиш вожиб. Бу борадаги вожиб билан мустаҳабни белгилаб берувчи қоида шундан иборат. Энди фисқу фужур ишлар ошкора қилинадиган мусулмон фосиқ мамлакатлардан ҳижрат қилиш ҳукмига келсак, агар инсон мамлакат аҳлига қўшилиб фисқу фасод ишларга қўл уришдан қўрқса, у ҳолда ҳижрат қилиш унга вожибдир. Борди-ю, бундай қўрқув-хавотир бўлмаса вожиб эмас. Балки унинг бу юртда қолишида жамиятнинг ўнгланиши бўлса, мамлакатнинг одамларни ислоҳ қилиш, амримаъруф ва наҳий мункар қилиш борасида унга эҳтиёжи борлиги сабаб унинг бу юртда қолиши вожибдир. Ажабланарли томони айрим кишилар ислом диёридан куфр диёрига ҳижрат қиладилар. Агар ислоҳотчи кишилар ислом юртидан ҳижрат қилсалар фисқу-фасод аҳлини қайтарадиган ким қолади? Эҳтимол ислоҳотчи кишилар озлиги, фисқу-фасод аҳлининг кўплиги сабаб мамлакат янада кўпроқ тубанликка юз тутади. Бироқ бу юртда қолиб имкон қадар Аллоҳнинг динига даъват қилса, аста-секин бошқа бирини ўнгланишига сабаб бўлади ва ўз ўрнида у ҳам ўзга бирини ислоҳ қилади. Бора-бора ана ўшалар саъй-ҳаракатининг самараси ўлароқ, бутун мамлакат ҳолати ўнгланади. Агар аксар инсонлар солиҳ инсонларга айлансалар, гарчи босим ўткизиш йўли билан бўлсада, кўпинча хукумат тепасидагиларнинг ҳам ўнгланишига олиб боради. Бироқ минг афсуски, бу нарсани барбод қиладиган солиҳ кишиларнинг ўзларидир. Уларнинг ихтилоф жоиз бўлган бирон бир диний масаладаги хилоф туфайли гуруҳ-гуруҳларга бўлиниб тафриқа қилаётганлиги ва гаплари қовушмай қолаётганига гувоҳ бўласиз. Амалий ҳаётда шу нарса юз беряпти. Хусусан, ислом дини батамом қарор топмаган мамлакатларда буни яққол кузатиш мумкин. Кўпинча намозда икки қўлни кўтариш каби бир масалани деб бир-бирлари билан ўзаро адоватлашиш, нафратлашиш ва уруш-жанжалгача борадилар. Сизларга Минода шахсан ўзим гувоҳ бўлган бир воқеани айтиб бермоқчиман. Бир куни Маърифий Тарғибот Бўлими мудири ҳузуримга Африкадан келган иккита тоифани бошлаб келибди. Бу икки тоифадан ҳар бири бошқа тоифани кофирга чиқарар экан. Нега денг? Мудирни айтишича, бир тоифа “қиёмда намозхон икки қўлини кўксига қўйиши суннат”, деса, иккинчи тоифа “қиёмда намозхон икки қўлини ёнига ташлаб туриши керак”, дер экан. Бу масала диндаги катта асосий масалалардан бўлмаган, иккинчи даражали фиқҳий бир масала. Улар бўлсалар: “Йўқ! Пайғамбар алайҳиссалом: “Кимда ким менинг суннатимдан юз ўгирса мендан эмас”, – деганлар. Суннатдан юз ўгириш Пайғамбар алайҳиссалом воз кечган куфр амалдир”, – дейдилар. Мана шундай нотўғри тушунчага биноан бир-бирларини кофирга чиқардилар.\nХуллас, ислом унчалик кучли бўлмаган мамлакатлардаги айрим ислоҳотчи мусулмонлар бир-бирларини бидъатчи ва фосиққа чиқарадилар. Агар улар иттифоқ бўлганларида, ихтилофлашган тақдирда ҳам ихтилоф жоиз бўлган масалаларни бағрикенглик билан қабул қилишганларида, бир ёқадан бош чиқариб иш юритганларида эди, умматнинг ҳоли ўнгланган бўлур эди. Бироқ уммат солиҳ кишилар, ислоҳотчи пешволар ўртасида диний масалаларда бунчалик ихтилоф ва гина-кудуратларни кўргач улардан ва улардаги яхшиликлару ҳидоятдан юз ўгириши мумкин. Балки бундан ҳам ёмони, мусулмонларда ортга тисарилиш ва таназзулга юз тутиш ҳолати юз бериши мумкин. Аллоҳ паноҳ берсин, бу нарса чиндан ҳам содир бўлди. Қанча йигитлар дин эзгулик, ҳидоят, бағрикенглик ва хотиржамлик деган эътиқод билан динга амал қилиб бошлашади. Кейинчалик солиҳ дин пешволари ўртасидаги кескин келишмовчиликлар, ҳасад ва гина-кудуратларни кўриб ҳафсаласи пир бўлади. Оқибат, орзу қилган матлабини тополмагач динга амал қилишни тарк қилишади.\nХулоса қилиб айтганда, куфр диёридан ҳижрат қилиш билан фосиқ мусулмон диёридан ҳижрат қилиш ўртасида фарқ бор. Фосиқ мусулмон диёрларидан ҳижрат қилмоқчи бўлган инсонга: “Сабр қил ва Аллоҳдан ажр умид қил”, – дейилади. Хусусан, агар у ислоҳотчи илм аҳлидан бўлса, бу юртда қолишга янада ҳақлироқдир. Аксинча, баъзан бундай киши хусусида: “Сенинг бу юртдан ҳижрат қилишинг ҳаромдир”, – дейилиши ҳам мумкин.\n Бухорий (“Никоҳ китоби”, “Никоҳга тарғиб қилиш боби”, 4776-ҳадис) ва Муслим (“Никоҳ китоби”, “Уйланишга ошиққан кишининг уйланиши мустаҳаблиги тўғрисидаги боб”, 1401- ҳадис) ривояти.\nAvvalgi maqolaУсмонийлар: Султон Муҳаммад Алпарслон\nKeyingi maqola Сунъий қочириш ҳақида


Ўзбекистон даллоллари “ишга” тушишибди… – Huquqbon\nARCHIVE site of Human Rights Society of Uzbekistan\nТолиб ЁҚУБОВнинг мақолалари\nЎзбекистон даллоллари “ишга” тушишибди…\nYanvar 27, 2007 huquqbon\nСодда бир одамнинг қари, ориқ, туғмай ва сут бермай қўйган, юрса гандираклайдиган бир сигири бор экан. “Бозор кўтарганга сотиб келақолай”, – деб уни бозорга етаклабди. Бозорда одатдагидек даллолга учрашиб, ундан сигирини сотиб беришини илтимос қилибди.\nДаллол сигирнинг арқонидан ушлаб, бозорни бошига кўтариб, уни мақтаб, овозининг борича бақира кетибди: “Кеб қолинг, сигирнинг сараси бозорга тушди! Ҳали бундай сигирни ҳеч ким кўрган эмас!! Бир беришда бир катта пақир сут беради, бир туғишда иккитадан бузоқча туғади!! Унинг хўралигини айтмайсизми – бутун мамлакатнинг ўтини еб қўяй дейди!! Кеб қолинг!!!”\nДаллол шу аснода бир соат бақирибди, икки соат бакирибди… Сигир атрофида одамлар тўплана бошлабди. Аста-секин шивир-кичир муҳокама ҳам бошланибди, баъзилар унинг нархини сўрай бошлашибди. Тобора одам кўпайибди. Одам кўпайган сайин, сигирнинг эгаси ҳам аста-секин даллолнинг мақтовига ишона бошлабди. Қараса, бир-икки одам ён кавлаб, пул санай бошлабди. Шунда у даллолнинг қўлидан арқонни тортиб олиб: “Бундай сигир ўзимга ҳам керак!” – деб сигирни уйига қараб етаклабди.\nЭшитишимизча, Ўзбекистонда 2007 йилнинг декабрида ўтказилиши мўлжалланган президент сайловига тайёргарлик бошланибди. У ер – бу ерда давлат одамлари, оммавий ахборот воситалари ва бошқалар ҳозирги президент Ислом Каримовни тилга олиб, уни мақтай бошлашибди. Ўзбекистон давлат телевидениеси тарқатган ахборотга қараганда, мамлакатнинг ҳар бир вилоят, туман, шаҳар, қишлоқ ва маҳалласида “Президент сайлови” деб аталувчи бозорлар очилаяпти экан.\nЯна бир гап эшитдикки, ҳозирнинг ўзида одамлар бош қашиб: “Бу бозорда сотиладиган, кечирасиз, сайланадиган мол, ҳаҳ, яна бир бор узр, сайланадиган одам унча-мунча одам эмас, уни харидорга, тьфу, яна адашдим-а, кечирасиз, уни сайловчи дидига мослаб кўрсата оладиган даллоллар ҳам анча-мунча тажрибали бўлиши керак. Шунча бозорга даллолни қаёқдан олишар экан”, – деган ўй-хаёлга тушиб қолишган эмиш.\nҲурматли ва қадрли ватандошлар! Бу – бош қотиришга арзийдиган савол эмас. Ўзбекистонда даллол итқовуннинг уруғидай бисёр: бу бозорларга ҳоким ва ҳокимчалар, кўзга кўринмас партия ва партиячаларнинг раҳбарлари ва “фаоллари”, оммавий ахборот воситаларининг мухбир ва мухбирчалари, фуқаролар йиғинлари вакиллари, яъни маҳаллалар йиғинлари оқсоқоллари ва бесоқоллари – эҳ-ҳе, уларнинг барисини айтиб тугатиб бўлармиди?! – даллолликка сафарбар қилинадилар ва улар бу “ишни” шу қадар бўйинча қилиб кийиб кетишадики, “Шўробозор”даги машҳур молдаллол Тошмат ака уларнинг олдида ип эша олмай қоладилар.\nИши тушган одамларнинг айтишича, Тошмат ака мол сотаётган пайтда ўз сўзи билан харидорни мойил қилар эканлар, у сотаётган мол атрофига харидорнинг ўзи, ўз ихтиёри билан келар экан. “Президент сайлови” бозори даллолларининг содиқ ёрдамчилари ҳамма вақт қўл қовуштириб, ёрдамга тайёр бўлиб туришади: бошлиқ ва оддий милиционерлар, ҳокимият ва турли бошқа идораларнинг катта-кичик раҳбарлари одамларни ҳайдаб кел…, э-э-э, узр, таклиф қилиб, даллоллар оғиз кўпиртириб ваъзхонлик қиладиган клублар, мажлис заллари, кенг майдон ва стадионларни, яъни бозорларни тўлдирадилар. Ҳукуматга югурдаклик қилавериб бети ва кети бир хил бўлиб қолган баъзи имомлар, ҳожилар, уламо ва фузалолар ҳам улардан қолишмай, мўмин-мусулмонларни, мактаб ўқувчилари ва университет студентларини “Президент сайлови” бозорига чорлайдилар.\nТошмат-даллол “Шўробозор”га бир йилда кўпи билан 52 марта чиқадилар ва ҳар бозор куни 2-3 соат ҳунарларини ишга соладилар. Тирикчилик-да! Битта сотилган молдан Тошмат-даллолга харидор 2000, сотувчи 2000 сўм беришади. Қўли омадли келиб қолган ойларда Тошмат ака 60-70 минг сўм ишлаб оладилар. “Президент сайлови” бозорининг даллоли эса камида бир йил давомида, ҳар куни кекирдак чўзади, бироқ унинг “гонорари” Тошмат аканикидан хийлагина кўп.\nМасалан, бир вилоят ҳокими Умарқул Сассиқбековнинг “гонорари” бир миллион…, йўқ, адашдингиз, сўм эмас, АҚШ доллари экан. “Президент сайлови” бозорининг даллоллари долларни ўлгудек яхши кўришарканлар-да, бироқ АҚШнинг ўзини нимагадир ўлгудек ёмон кўришар экан. Ўша вилоятда юрган гапга қараганда, бу “гонорар” Умарқул аканинг ёш болалари ва невараларига бир йиллик музқаймоққа етиб турар экан, ҳокимнинг ойлиги эса, яъни пешона тери билан топадиган ойлик маоши ундан салкам икки ҳисса…, яна адашаяпсиз, шошмай, мулоҳаза билан фикрласангиз-чи!, баракалла, ҳокимни жуда камситиш ярамайди, икки ҳисса кўп экан. Ҳозир Ўзбекистонда: “Ўйнашмагин ҳоким билан, ҳоким ундирар ҳар йўл билан”, – деган мақолни кўчада писта сотиб ўтирган кампирлар ҳам билишади. Тирикчилик-да!\n“Умарқул Сассиқбековнинг жонига балли-ей!” – дейишади одамлар у кишининг “Президент сайлови” бозорида кўрсатаётган ҳунарига қараб. Бироқ Умарқул ака ва у кишининг сафдошлари кўрсатаётган маҳорати бесамара кетади, деб асло ўйламанг: бир кун, қарайсизки, И. Каримов атрофига одамлар тўпланиб, аниқроғи, унинг ҳалол ва ҳаром жойларга ёпиштириб ташланган расмларини қуршаб, томоша қила бошлайдилар.\n– Ҳой Мамарасул, бу киши ўша олдинги президент Каримовми ёки бошқами? – дея сўрармиш ёнида расм томоша қилаётган одамдан “Чорбоғ” маҳалласида яшовчи Турсунбой ака.\n– Ҳа, ўша киши.\n– Олдинги йили Убайдулланинг тўйида одамлар: “90-йилми, 91-йилми, президентимиз бош бармоқларини юқорига кўтариб: “Августгача сабр қилинглар, август келса турмушингиз жуда яхши бўлиб кетади”, – деган эдилар. Ундан ҳам мана 15-16 йили ўтди, 15-16 август келиб кетди. Нима ўзгарди? Ҳамма қашшоққа айланиб бўлди-ку? Яна ўша одамни сайлаймизми? Йўқ, сайлаб бўлмайди!” – дейишувди-ку!\n– Одамлар тушунмасдан гапиришган-да, Турсунбой. Мана куни кеча ҳокимимиз жон куйдириб Каримовни қанча мақтадилар. Газеталарни ўқийсизми, телевизор кўрасизми? Тўрт кун илгари Аҳмаджон қассоб гўшт ўраб берган газетани, гўштни хотин тузлаб халтага солгандан кейин очиб қарасам, юзларининг ярмисига қон теккан бўлса-да, расмда кулиб турибдилар. А. Ризқулов деган мухбир чунон ҳам мақтаганки, “Отангга балли-ей!” – деб юборибман. Мақоланинг охирида мухбир: “Бу кишидан бошқа яхши президентни топа олмайсизлар, сайласак ҳам Ислом акани сайлаймиз, сайламасак ҳам шу одамни сайлаймиз”, – деган. Мен ҳам шундай хулосага келдим, – деб сўзини якунлади Мамарасул.\n“Тешик тепа” қишлоғининг қоқ ўртасида жойлашган чойхонага одамлар кўп тўпланишади. Йўлдан ўтиб кетаётиб, бир пиёла чой ичиб кетай, деб машинани чойхона томонга бурдим. Катта чинорнинг соясида 5-6 одам суҳбат қуришиб ўтиришибди экан. Чой устида уларнинг суҳбатига қулоқ тутдим.\n– Президентимизнинг кичик қизи Лолахон жуда яхши ишлар қилаётган эмиш. Қайси куни телевизорда катта бир кўрсатув берди, Лолахонга бағишланган. Етимхоналар, етим болаларга меҳрибонлик кўрсатаётган эмиш. Кўрсатувнинг охирида Ислом Каримовдек инсоннинг қизи ёмон бўлмайди, дейишди ва: “Президент яна бир муддатга сайланса, ватанимиз муқаррар порлоқ келажакка эришади”, деб айтишди, – деди бир суҳбатдош.\n– Лекин катта қизи Гулнора нима қилганини биласанми? У беш тонна тилла билан Москвада қўлга тушган. Тиллалар Россияга ўтиб кетибди. Шуми, яхши одамнинг фарзанди? – деб эътироз билдирди олдинги гапирган йигитнинг ёнида ўтирган шериги ва сўзида давом этди. – Етти кун бўлди пахта заводида ишлайдиган “Оломон”лик Жўравой велосипедининг багажнигига 5 кило чигит солинган халтани қўйиб кетаётган экан, милициялар ушлаб, устидан иш очиб, 6 йилга қамаб юборишибди. Ҳар бир кило чигит учун Жўравой қамоқда 1 йилу 73 кун ўтиради энди. Жўжабирдай жон эди.\n– Катта қизи билиб қилганми, билмай қилганми, ким билади?! Лекин отаси яхши одам деб ҳар куни гапиришаяпти-ку! Бизга яна қандай одам керак? – деди қизишиб ўқитувчисифат, бироқ одмигина кийинган киши.\n– Подшонинг қизи бўлгандан кейин қилади-да, билганини. Подшолар тўймайди, подшо тўйса, эл тўяди, деб бежизга айтишмаган-ку, ахир. Ҳали Ўзбекистондан оладиган нарса кўп, шунча бойликни шунчаки этак қоқиб ташлаб кетаверадими? Сайлаймиз-да! – деди истеҳзо билан яна бир суҳбатдош.\n– Бироқ Конституция деган матоҳи бор-ку! – дея қизишди боя Жўравой деган йигит ҳақида гапирган суҳбатдош. – Конституция бўйича Ислом Каримов ўрнини бошқа одамга бериши керак-ку! – деб демократияни унча-мунча тушунишини намойиш қилди у ва шу пайтгача бурчакда жим ўтирган кўзойнакли одамга бир қаради.\nКўринишидан мулоҳазали одамга ўхшаш бу киши:\n– Конституция нима ўзи? Уни ўзинг ақалли бир марта кўрганмисан? Конституция АҚШда Конституция, Францияда Конституция, бу ерда Конституция нима қилсин! Ўзбекистонда Конституция бу – милиция, прокуратура, СНБ, ҳокимият, билдингми? Сайловга бориб, Каримов учун овоз берасан, бўлмаса – қамаймиз, деб турса, қўлингдан нима иш келарди? Ана сенга Конституция! – дея жўшқин нутқ сўзлаб суҳбатни якунлади.\nБу гуруҳ ҳам, хоҳлайдими-хоҳламайдими, Каримов учун овоз беришга қарор қилганини кўриб, ўрнимдан турдим. Маҳаллага келсам, кеч соат 7 да клубда йиғилиш бўлармиш, деган гапни эшитдим. Нима йиғилиш экан, деб бордим ва ушбу манзарани кўрдим: ҳамма ёққа И. Каримовнинг катта-кичик расмлари осилган, зал одамга лиқ тўла, қизил алвон ёйилган катта стол ортида маҳалла оқсоқоллари, туман раҳбарлари ва негадир, вилоят прокурори ва милицияси бошлиғи ўтиришибди экан. Қишлоқнинг икки асосий ҳожиси Сағдулла ҳожи ва Босим ҳожи келганларга: “Сен бу ёққа ўт, сиз бу ёққа ўтинг!” – деб туришибди. Ҳалқ орасида кўпроқ Сағдулла-шилта деган ном билан танилган бу ҳожининг ўғли, туман ҳокими Мусурмон Болтаев президиумда, негадир, вилоят прокурорнинг пинжига кириб кетгандай аснода ўтирар ва кўринишидан отаси ва тоғаси Босим ҳожига яхши хизмат топширганидан мамнун эканлиги билинар эди. Клубга кираверишда “Бозор ва мозор – муқаддас жойлар, сайлов улардан-да муқаддасдир!” деган шиор битилган узундан-узун қизил алвон эшик тепасида ҳар қандай одамнинг диққатини ўзига тортади. Зал ҳам “Каримов ҳаммамизнинг отамиз!”, “Каримов ҳеч кимни оттирган эмас!”, “Президентимизнинг қизларидан қўлингни торт!”, “Биз ем еб турган охуримизни ҳеч кимга бермаймиз!” каби ўнлаб, балки юзлаб шиорлар билан савлатланган.\nПрезидиумнинг ўртасида ўтирган “Ўзбекистон қаҳрамони” Мурод Шокиров ўрнидан туриб, дастлаб вилоят прокурорига бир қараб олиб, сўнг залга қараб сўз бошлади:\n– Ўртоқлар, мана бугун қишлоғимизда катта байрам – ҳаммамиз “Президент сайлови” номли бозорнинг очилиш маросимига йиғилганмиз. Бу – Конституциямизнинг асосий талабларидан биридир. Менга қолса, мен бу бозорни “Ислом Каримовни сайлаш” деб атаган бўлар эдим. Тўғри-да, шу фикрга қарши бўлган бирорта одам борми? Кўрдингизми, ўртоқ прокурор, йўқ! Бўлиши ҳам мумкин эмас! Бироқ, биз демократик мамлакатда яшаяпмиз, шу сабабдан ҳамма ишни батартиб, қонун асосида қилишимиз керак: авваламбор, бозор ташкил қиламиз, унга асосий ва ягона номзод Ислом Каримовни олиб чиқамиз ва охир-оқибат шу кишини сайлаймиз! Тушунарлими? Қаршилар борми? Йўқ! Бетарафлар борми? Йўқ! Бир овоздан! Кўриладиган биринчи масала – бозорни ташкил қилиш. Бу масала бўйича сўзни, мана ўзлари ҳам келиб қолдилар, ассаломуалайкум ўртоқ ҳоким, бу ёққа марҳамат қилинг, сўзни Умарқул ака Сассиқбековга ҳурмату эҳтиром билан бераман.\nҲамма ўрнидан туради, залда қарсаклар янграйди. Кўпчиликнинг нигоҳи негадир туман ҳокими Мусурмон Болтаевга қараган. Болтаев жон-жаҳди билан қарсак урардики, унга қарамасликнинг иложи йўқ эди: унинг кафтлари бошидан ҳам юқорига кўтарилган, ҳар сафар кафтлари бир-бирига шиддат билан урилганда икки елкаси уларга эргашган ҳолда ўша шиддат билан олд-орқага бориб келарди.\n– Ўртоқлар! Азалдан мамлакатни бир одам бошқариб келган. Ҳамма жойда! Фиръавнни олинг, Амир Темурни олинг! Амир Темур бобомиз то ўлганларича Ўзбекистонни, кечирасиз, то есть Мув…, Муван нах хер, Мурод ака, сизнинг тилингиз келишади, айтворинг.\n– Мавоуннаҳрни бошқарганлар. Мао Цзедун жаноблари шундай Хитойни бир ўзлари бошқарган, “Хитой девори”дан бирорта ажнабийни ўтказмаган. Яна нечта мисол керак? Бизнинг, ҳаммамизнинг отамиз Ислом ака Каримов…\nҲамма ўрнидан туради, залда қарсаклар янграйди. Бу сафар қарсак чалишда вилоят прокурори туман ҳокимини анча ортда қолдириб кетди. Ўн минутдан кейин вилоят ҳокимининг: “Ўтиринг, ўтиринглар”, – дейишига қарамай, Сағдулла ҳожи, Босим ҳожи ва яна йигирматача қатнашувчилар ўтирмай қарсак уришда давом этдилар.\n– Отамиз Ислом Каримовнинг подшо, то есть президент бўлганларига энди ўн саккиз йил бўлди, холос. Мен ишонаманки, шу залда ўтирганларнинг ҳар бири Ислом ака 500 йилдан кейин ҳам шу лавозимда ишлашлари тарафдоридир. Шундай экан, мен бугун “Жуфтчилик” маҳалласида “Президент сайлови” номли бозорни очиқ деб эълон қила туриб, таклиф киритаманки, бу бозорда фақат отамиз Ислом Каримов…\nҲамма гуррос ўрнидан туради. Залга инвалид коляскасида олиб келинган собиқ колхоз раиси Даминжон Жабборов ҳам зўр бериб ўрнидан туришга ҳаракат қиларди.\n– Шундай қилиб, бу бозорда фақат отамиз Ислом Каримовнинг номлари янграши керак! Розимисизлар?\nЗалдан ўнлаб “Розимиз!” деган овозлар эшитилади. Мурод Шокиров ўрнидан туриб, залга мурожаат қилади:\n– Қаршилар борми? Йўқ! Бетарафлар борми? Йўқ! Бир овоздан! Мажлис протоколига қайд қилинг! Таклифлар борми? Ҳожи ака, таклиф киритмоқчимисиз? Марҳамат!\n– Менинг таклифим шуки, очилган бозорга энг катта даллол қилиб ҳурматли Умарқул ака Сассиқбековни сайлайлик, яъни ҳокимимиз барча даллолларга бошлиқ бўлсинлар, – деб Сағдулла шилта Сассиқбековга қараб, икки қўлини кўкрагига қўйган ҳолда тавозеъланди.\n– Қаршилар борми? Йўқ! Бетарафлар борми? Йўқ! Бир овоздан қабул қилинди, – деб “Ўзбекистон қаҳрамони” вилоят ҳокимининг қўлини сиқиб табриклади ва илжайишда давом этиб, мажлисни давом эттирди.\nШу пайт залга икки йигит кириб келишди ва юриб келиб залнинг ўртасида тўхташди. Булар “Ўзбекистон ҳуқуқ ва эркинлик иттифоқи”нинг вакиллари Дамир Авазов ва Ҳамроқул Бердиёровлар эди. Уларга кўзи тушган ҳамоноқ вилоят ҳокими ўрнидан сапчиб турди ва ғазаб билан бақирди:\n– Ким қўйди буларни залга? Прокурор, нега булар қамоқда эмас? Милиция бошлиғи, сиз менга “Клуб уч марта ўралган милиция ходимлари билан, сичқон ҳам ўта олмайди”, – деб айтмовдингизми? Булар қандай кирди бозорга?\n– Ўртоқ ҳоким, ҳаммаси қамоқда, шу иккови холос озодликда. Яқинда Ислом ака…\nЗалда ҳаракат бошланиб, бир неча ўн одам ўрнидан турди, бошқалари нима қиларини билмай, бир-бирига, президиумда ўтирганларга қараб ўнғайсизланди. “Ўтир!” – деб бақирди милиция бошлиғи ва ҳокимга юзланди:\n– Ўртоқ ҳоким, клубни беш қатор билан ўрайлик, милиционерлар елкама-елка туришсин, девдим, аммо министрликдан келган хатда уч қатор ҳалқа бўлсин, милиционерлар ораси бир метр бўлсин, дейилиган экан. Булар қандай кирди, ақлим бовар қилмаяпти.\n– Чиқинг, оммавий тревога эълон қилинг. Ўртоқ прокурор, мен сиздан: “Нега булар қамоқда эмас?” – деб сўрадим. Нега?\n– Яқинда президентимиз: “Ҳуқуқ ва эркинлик деганларнинг ҳаммасини қаманг. Фақат битта-иккитаси бозор ўтгунча юриб турсин, бозор ўтгандан кейин уларни ҳам қамайсиз. Мен Европа Иттифоқи билан шунга келишганман”, – деган эдилар. Қама десангиз, бугуноқ қамайман. 158, 159 ва 244-1 ни қўйсам бўладими?\n– 165 ни ҳам қўшинг! – деди вилоят ҳокими жаҳл билан; – 165 бўйича мутахассисингиз борми?\n– Бор, ўртоқ ҳоким. Саттор Тиллаев! У, керак бўлса, янги туғилган болани ҳам таъмагирликда айблаб қамаб юбориши мумкин, – деди прокурор ва буйруқ берди: – Олиб чиқинглар анави икковини!!\nДамир Авазов ва Ҳамроқул Бердиёров залнинг ўртасида элликтача одам қуршовида турар, атрофдан: “Булар халқ душмани!”, “Америка жосуси!”, “Террорист!”, “Отилсин!”, “Йўқ, осилсин!” – деган хитоблар эшитилар эди. Айниқса, қишлоқнинг асосий ҳожилари, туман ҳокими, унинг маслаҳатчиси Исроил Холмуҳамедовлар фаоллик кўрсатиб, ЎҲЭИ вакилларига еб қўйгандай ўқрайиб, ургандай ўқталиб туришар эди.\n– Мажлисни ёпиқ деб эълон қиламан, мажлисимиз эртага шу маҳалда қўшни қишлоқ клубида давом этади, – деб ёв босгандай зудлик билан Мурод Шокиров мажлисни ёпди.\nОдамлар залдан чиқа бошлашди. Клуб ҳовлисида ўнтача милиционер Дамир Авазов ва Ҳамроқул Бердиёровни судраганича милиция машинаси томонга олиб кетишаётгани кўринди.\n…Ҳамма ёқда сайлов ҳақида гап. “Президент сайлови” бозорида даллолларнинг фаолияти авжига чиққан, улар тиним билмай Ислом Каримовни мақташади. “Кеб қолинг! Бундай президентни ҳеч қачон топа олмайсиз! Европадан учта, Осиёдан тўртта, қора Африкадан саккизта, Шимолий, Марказий ва Жанубий Америкадан бешта, Океаниядан ҳар икки давлатнинг биттаси “Ислом Каримовни бизга беринглар!” деб турибди! Ҳамма қўшни давлатлар ўзининг чегарасини тиканли симлар билан тортиб ташлаганда, бизнинг президентимиз бу ишни қилмадилар ва одамларга: “Хоҳласанг у мамлакатга чиқиб келавер, хоҳласанг – бунисига!” – дедилар. Ҳамма ўзининг чегарасига мина қўйиб чиққанда, Ислом Абдуғаниевич чегарамизга ҳатто арчага осиладиган “хлопушка”ни ҳам кўмдирмадилар! Қирғиз, қозоқ ва тожик миналаридан қанчадан-қанча одамлармиз ўлиб кетишди. Мана, қўшни мамлакатларга бориб кўриб келинг, уларда йўлларнинг ҳар беш километрида биттадан блок-пост ўрнатилган, ёнида катта калибрли пулемётлар жойлаштирилган ДОТлари, яъни узоқ муддатли ўт очиш нуқталари бор. Бизда-чи? Тошкентдан Нукусгача йўл юрсангиз ҳам, бирорта блок-постни, бирорта милиционерни кўрмайсиз. Бу – ҳурматли Ислом Абдуғаниевичнинг хизматлари, шунинг учун ҳам Ўзбекистон дунёда энг эркин ва тинч мамлакат”, – деб бақирар эди бозорнинг ўртасида туриб олган асосий даллоллардан бири, бир илмий-текшириш институтининг директори.\nМен ўзим ўқиганим йўқ-ку, аммо одамларнинг айтишича, Сирдарё вилоят прокуратурасининг “Адолат кўзгуси” газетаси мухбири, жўшқин даллол Сорабек Холмуродов (фамилиясини иккиланиб ёзаяпман, чунки исмига қараганда аёлга ўхшайди; бир гулистонликнинг айтишича, мухбирнинг исми аслида Сорахон бўлиб, у ўзига “Сорабек Холмуродов” деган тахаллус олган эмиш; иккинчи бир гулистонлик мени “Сорахон – вилоят прокурорининг иккинчи хотини” деган гапга ишонтиришга уринди) ўзининг президент сайловига бағишланган 187-мақоласида қуйидагича ёзибди:\n“Ислом Абдуғаниевич эркак сифатида бенуқсон инсон бўлиши билан бир қаторда, унинг доно сиёсати туфайли вилоятимизда инсон ҳуқуқларини ҳимоя қилувчи ташкилотлар барқ уриб ишлаб ётишибди. Баъзи оғзига эрк берувчилар Ўзбекистон Инсон Ҳуқуқлари Жамияти Cирдарё вилояти бўлими раиси Аъзамжон Фармоновни 9 йилга қамашиб, Жаслиқдаги қамоқхонага жўнатишди, деб айюҳаннос солишаяпти. Бўлмаган гап! Инсонпарвар президентимизнинг шахсан ўз кўрсатмаларига кўра, Аъзамжонга Жаслиқда очилган, ҳар қандай касалликни шўр сув, ёзда иссиқ, қишда совуқ билан даволайдиган санаторияга 9 йиллик путёвка бериб, оқ йўл ва саломатлигини тиклаб келишни тилаб, жўнатиб юборишди. Ишонмасангиз, вилоят прокурори, бизнинг эътиқодли даллолларимиздан бири Азимжон Эргашевдан сўранг! Ҳозирги кунда у, яъни Аъзамжон санаториянинг одамлар томонидан ҳазиллашиб “Штрафной изолятор” (ШИЗО) деб аталувчи бўлимида даволанаяпти экан”.\nДаллоллар орасида қурбонлар ҳам бўлиб турибди. Улар шу қадар даллолчиликка берилиб кетишганки, Ислом Абдуғаниевич учун ҳеч иккиланмай ҳаётларини қурбон қилишга тайёрлар. Яқинда Сирдарё вилоятининг Янгиер шаҳрида яшовчи, одамларга санаторияга путёвка ёзиб бергич даллол, шаҳар судининг раиси Эркин Хидирбоев “Президент сайлови” бозоридан уйга қайтаётганида, бозордаги муваффақиятидан жуда таъсирланиб кетганми, ўзининг машинасида рўпарадан келаётган “КАМАЗ”нинг тагига кириб кетибди. Бироқ бозор тугагунча ўзини қурбон қилишга тайёр турган даллоллар, эҳ-ҳе!, қанчадан-қанча!\n2007 йилнинг ўрталари, бозор авжига чиққан, кўпчиликнинг оғзи қулоғида. Даллоллар Ислом акани мақташда чунон ҳам мусобақага берилиб кетишганки, клублар, катта-катта залларга ҳайдаб…, кечирасиз, таклиф қилинган одамлар минбарда туриб даллоллик қилаётган шахснинг ҳар икки жумласидан кейин гулдурос қарсак чалиб, еру кўкни ларзага солишади. Баъзи харидор…, э-э-э, кечирасиз, бу ер молбозор эмаслиги ёддан кўтарилибди, баъзи мажлис қатнашчилари қарсак чалаётганда қўлларини пешонаси қадар кўтариб, балли, тушунибсиз, худди туман ҳокими Мусурмон Болтаев каби, жон-жаҳди билан ҳаракат қилишмоқдаки, уларнинг ҳатто елкалари қўлларига эргашиб, олға ва ортга шиддат билан бориб келаяпти.\nБироқ андижонликлар негадир маъюс. Андижон даллоллари, айниқса, миршабликдан вилоят ҳокимига айланган Аҳмад Усмонов ҳарчанд уринмасинлар, одамларнинг юзида кулгу пайдо бўлмайди, ичи ёришмайди, қарсаклар шип-шилдириқ шўрводек суюқ янграйди. “Одамларимизни отдирган шахсни сайлаймизми?” – деган гаплар қулоққа чалинади онда-сонда. Бу гаплар даллолларга ҳам етиб борса керак, бир бозорда бош даллол бор кучи билан бақира…, йўқ, ўкира бошлади:\n– Ким андижонликларни отдирибди? Қирғизистондан келиб отиб кетишди-ку! Агар Ислом Абдуғаниевич ўз вақтида Маҳмуд Худойбердиев ва Владимир Мамо билан Андижонга етиб келмаганларида, улар Хоразмгача отиб боришарди! Андижон турмасини битта грузовой машина билан бир соатда олган террористлар Тошкентни ҳам уч соатда олишарди. Яхшиям бизда Маҳмуд Худойбердиев ва Владимир Мамо каби халқпарвар ва жанговар ўзбекларимиз бор! Ислом Абдуғаниевич учига чиққан халқпарвар бўлганларидан кейин, улар ҳам халқпарвар бўлмай қаерга боришади?\nЗалнинг бир чеккасидан:\n– Нега бўлмаса Тожикистон президенти Имомали Раҳмонов: “Маҳмуд Худойбердиевни бизга топширинглар, биз уни суд қиламиз”, – деяпти? – деб сўраб қолди бир овоз. Даллол бирдан шаштидан тушиб, нима дейишини билмай, залда бозорни бошқараётган одамга савол назари билан қаради. Бошқарувчи даст ўрнидан туриб:\n– Бугунги мажлисни ёпиқ деб эълон қиламан. Савол берган киши қолсин, унга алоҳида, батафсил жавоб берамиз. Қолганлар уй-уйига кетиши мумкин, – дейиши билан негадир милиционерлар ҳаракатга келишди. Савол берган одам “Чувама” маҳалласида яшовчи Жаҳонгир Шаробиддинов экан. У ашаддий халқ душмани бўлиб чиқди – эС-эН-Бэчилар обдон текширишибди. У қонунда кўрсатилган 158, 159, 244-1, 244-2, 216, 165, 139, 140 каби 17 та модда билан тақдирланиб, қўлига путёвкасини тутқазиб, 18 йилга саломатлигини тиклаб келишга Жаслиққа жўнатиб юборилибди.\nБозор бозордай бўлиши керак-да! Бозорни бузаман деганлар ҳам оз эмас. Бу-ку, “Президент сайлови” бозори, ҳатто ўзимизнинг бозорлармизни ҳам бузмоқчи бўлганлар бор. Масалан, “Шўробозор” даллоли Тошмат аканинг айтишича, у бир марта бир бузоқни сотаётганда, одамлар бузоқни ўраб олиб, роса томоша қилаётган пайтда бир одам: “Ие, бу бизнинг маҳалламизлик Шариф аканинг чичқоқ бузоғи-ку, бу бутун бошли катта бир подани булғаб юради”, – дейиши билан бузоқ бу ёқда қолиб кетиб, одамлар бузоқни таниб қолган кишини уракетишган. Андижонда ҳам милиция ва СНБнинг ғалвиридан ўтгандан кейин “Чувама”лик Жаҳонгир Шаробиддинов нақд чичқоқ бузоқнинг ўзи бўлиб чиққан.\nВетеринар-мутахассис, яъни сиёсатчи молфурушларнинг гапига қараганда, 2007 йилнинг декабрида Андижонда алоҳида бозор сайлов, Ўзбекистоннинг қолган барча ҳудудида алоҳида бозор сайлов бўлар эмиш. Одамлар уларни “Кичик бозор” ва “Катта бозор” деб атай бошлашибди. “Катта бозорда” даллолларнинг гапи одамларга маъқул келибди. Улар: “Бундай сиг…, президент ўзимизга ҳам керак!” – деб Ислом Абдуғаниевични Африка, Океания ва Марказий Америкадан келган талабгорларга бердиртирмай, Ўзбекистонда қолдиришга кўндиришибди.\n“Кичик бозор”да бозор-сайловни ўтказиш муаммо бўлиб турса ҳам, Ўзбекистон Бош прокурори Башар Собиров, ички ишлар вазири Ботир Мавлонов, МХХ раиси Бўстон Икромовлар унинг ажойиб, халқпарвар йўлини топишибди. Бозор арафасида “Кичик бозор”га Ўзбекистон милициясининг тўртдан уч қисми, яъни 600 минг милиционерни олиб келиш мўлжалланаяпти экан. МХХ ходимлари кўрсичқон каби доимо махфий, яширин юришларини эътиборга олсак, улардан қанча одам у ерга боришини ҳеч ким айтиб бера олмади.\n“Шўробозор” даллолсиз қолди.\nКелган хабарларга қараганда, “Шўробозор” ўзининг машҳур даллолидан ажраб қолибди. Тошмат ака “Президент сайлови” бозорининг даллоллари ишини кўриб: “Биз ҳам даллолмиз деб юрган эканмиз-да! Даллолнинг зўри бу ёқда экан. Обрўйим борида этакни ёпақолай”, – деб даллолчиликни ташлаб кетган эмиш.\nПрезидент сайлови арафасида\nюрт кезган Толиб Ёқубов\nНашр қилинди: 27 январ, 2007 йил\nTagged ДИКТАТОР, Ислом Каримов\nPublished by huquqbon\nView all posts by huquqbon\nPrevious postЎриснинг байрами кўп, ўзбекнинг найранги кўп…\nNext postЎзбекистон даллоллари “ишга” тушишибди…\nE-mail (talab etiladi) (Address never made public)\nNom (talab etiladi)\nYou are commenting using your WordPress.com account.\t( Log Out / Изменить )\nYou are commenting using your Google account.\t( Log Out / Изменить )\nYou are commenting using your Twitter account.\t( Log Out / Изменить )\nYou are commenting using your Facebook account.\t( Log Out / Изменить )\nАРХИВ: Oyni tanlash Noyabr 2018 Sentabr 2018 May 2018 Aprel 2018 Mart 2018 Dekabr 2017 Iyul 2017 May 2017 Fevral 2017 Yanvar 2017 Dekabr 2016 Noyabr 2016 Oktabr 2016 Sentabr 2016 Iyul 2016 Iyun 2016 Fevral 2016 Fevral 2015 May 2014 Fevral 2014 Sentabr 2013 Avgust 2013 Iyul 2013 Iyun 2013 May 2013 Aprel 2013 Mart 2013 Fevral 2013 Yanvar 2013 Dekabr 2012 Noyabr 2012 Oktabr 2012 Sentabr 2012 Avgust 2012 Iyul 2012 Iyun 2012 Aprel 2012 Mart 2012 Fevral 2012 Yanvar 2012 Dekabr 2011 Noyabr 2011 Iyul 2011 Iyun 2011 Aprel 2011 Mart 2011 Noyabr 2010 Oktabr 2010 Avgust 2010 Iyun 2010 May 2010 Aprel 2010 Yanvar 2010 Dekabr 2009 Noyabr 2009 Oktabr 2009 Sentabr 2009 Avgust 2009 Iyul 2009 Iyun 2009 Yanvar 2009 Dekabr 2008 Sentabr 2008 Avgust 2008 Aprel 2008 Mart 2008 Yanvar 2008 Dekabr 2007 Noyabr 2007 Oktabr 2007 Sentabr 2007 Avgust 2007 Iyul 2007 Iyun 2007 May 2007 Mart 2007 Yanvar 2007 Oktabr 2006 Iyul 2006 Iyun 2006 Aprel 2006 Mart 2006 Fevral 2006 Yanvar 2006 Dekabr 2005 Avgust 2005 Iyul 2005 Iyun 2005 May 2005 Aprel 2005 Mart 2005 Fevral 2005 Yanvar 2005 Dekabr 2004 Noyabr 2004 Oktabr 2004 Avgust 2004 Iyul 2004 Iyun 2004 May 2004 Aprel 2004 Mart 2004 Yanvar 2004 Dekabr 2003 Noyabr 2003 Oktabr 2003 Sentabr 2003 Avgust 2003 Iyul 2003 Iyun 2003 Aprel 2003 Mart 2003 Fevral 2003 Yanvar 2003 Dekabr 2002 Noyabr 2002 Oktabr 2002 Sentabr 2002 Avgust 2002 Iyul 2002 Iyun 2002 May 2002 Aprel 2002 Mart 2002 Fevral 2002 Yanvar 2002 Dekabr 2001 Noyabr 2001 Oktabr 2001 Sentabr 2001 Avgust 2001 Iyul 2001 Iyun 2001 May 2001 Aprel 2001 Mart 2001 Fevral 2001 Yanvar 2001 Dekabr 2000 Noyabr 2000 Sentabr 2000 Avgust 2000 Iyul 2000 Iyun 2000 May 2000 Aprel 2000 Mart 2000 Yanvar 2000 Oktabr 1999 Avgust 1999 Iyul 1999 Iyun 1999 Mart 1999 Fevral 1999 Yanvar 1999 Oktabr 1998 Iyul 1998 Aprel 1998 Dekabr 1997 Sentabr 1996 Yanvar 1995 Yanvar 1993 Iyul 1992 Mart 201\nOG’ABEK: Sog’lik qadrini bil\nDADAXON HASAN: BOSDI\nDADAXON HASAN: DUNYO O’ZI SHUNDAY\nDADAXON HASAN: ANDIJONDA QATIOM BO’LDI\nDADAXON HASAN: TURKISTON


Бўлажак миллионерларга 5 маслаҳат – mulkdor.com\nБўлажак миллионерларга 5 маслаҳат\nFebruary 7 2014, 02:02 Иқтисодиёт хабарлари\n4. Ўйин қоидаларини яхшилаб ўзлаштиринг. Сўнгра ҳаммадан яхши ўйнай оласиз.\n5. Сўрашдан зерикманг. Ақлли инсонлар доимо савол беришади. Бирор муаммонинг ечимини топиш учун бошқалардан маслаҳат сўрашга уялманг.\nИжодий хамкоримиз “Бизнес олами” журнали\nЎзбекистон. давлатга тегишли 1000 объект сотилади\nЎзбекистонда 2015-2016 йилларда давлат мулкини хусусийлаштириш дастурини шакллантириш якунланмоқда. Ушбу дастур қуйидагиларни назарда тутади: – тўла қувват билан ишламаётган ...\nИқтисодиётJanuary 28 2015, 10:01


19 октябрь куни мамлакатимизда об-ҳаво қандай бўлади? - Zamin.uz\nРеспублика Гидрометеорология марказининг хабар беришича, 19 октябрь куни Тошкентда ҳаво ўзгариб туради, ёғингарчилик бўлмайди.\nШарқдан секундига 7-12 метр тезликда шамол эсади. Кечаси 2-4, кундузи 12-14 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, кундузи 12-17 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5 даража илиқ, айрим жойларда 2 даражагача совуқ, кундузи 7-12 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2-7 даража совуқ, кундузи 0-5 даража илиқ бўлади. “Замин” янгиликларини “Инстаграм”да кузатиб боринг


БУХОРОНИНГ ДИҚҚАТГА САЗОВОР ЗИЁРАТГОҲЛАРИ - Termiziy\nБухоро – Нақшбандия тариқатининг намояндаларидан бўлган етти буюк пирлар ватани. Бу ерда тасаввуфнинг буюк вакиллари яшаб, улар диний ва ижтимоий ҳаётда муҳим рол ўйнаганлар. Ушбу пирлар Бухоронинг ободлиги, маънавий қиёфасининг юксалишига катта ҳисса қўшдилар. Бу ерда пирлар, мусулмонларнинг зиёратгоҳлари, улуғ сўфийларнинг мақбаралари сақланиб қолган. Бухорони зиёрат қилишга келувчиларнинг аксарияти ўз зиёратларини Хожагон (кейинчалик Хожагон-Нақшбандия) тариқатининг асосчиси – Хожа Абдулхолиқ Ғиждувоний мақбарасини зиёрат қилишдан бошлайдилар. Хожа Абдулхолиқ Ғиждувоний даврида мақбаранинг ўрнида чиллахона бўлиб, одамлар бу ерга ёзнинг иссиқ чилласида ибодат қилиш учун келганлар. Кейинчалик ушбу жой ибодат қилишга мўлжалланган муқаддас қадамжога айланди. Яқин ўтмишда зиёратгоҳ қаровсиз қолган.\nМақбара бугунги гўзал кўринишга келиши учун бир неча авлодлар алмашинуви керак бўлди. Эндиликда, Хожа Абдулхолиқ Ғиждувоний мақбараси Кўҳна Шарқнинг ажралмас бир қисми сифатида ер ва осмонни боғлаб турибди.\nХожа Муҳаммад Ориф ар-Ревгарий мақбараси – Хожа Ориф ар-Ревгарий дафн этилган жой. У Бухоронинг етти муқаддас пирларидан иккинчиси ҳисобланади. Унинг улуғвор юзи қайсидир маънода ойни эслатган. Шу сабабли замондошлари унга “Моҳитобон” – “тўлин ой” лақабини беришган. У XII аср ўрталарида Ревгар қишлоғида туғилган. У буюк шайх Хожа Абдулхолиқ Ғиждувонийнинг шогирди эди. Устозининг вафотидан сўнг, у бошқаларга маънавий устозлик қилишга ижозат олган. Умрининг охирига қадар Ориф Ревгарий фаол диний фаолият билан шуғулланиб, баланд овозда зикр қилишни ниҳоятда севган. У Бухоро ҳудудидаги Шофиркон туманида дафн қилинган.\nХожа Маҳмуд Анжир Фағнавий мақбараси - буюк сўфий, маънавий устоз дафн этилган жой. У Вобкент шаҳри яқинида туғилган. Анжир Фағнавий уста-дурадгорлик билан шуғулланган. Илм йўлини босиб ўтиб, муршид даражасига чиққан. Хожа Маҳмуд Анжир Фағнавий биринчи бўлиб зикрни баланд овозда талаффуз қилиб, “ухлаётганлар уйғонишлари керак” деб ҳисоблаган. У она қишлоғи Анжирободда дафн қилинган.\nХожа Али Ромитоний ёдгорлик мажмуаси – Хожагон сўфийлик мактабининг машҳур маънавий устози дафн қилинган жой. Халқ орасида ушбу сўфий “Муҳтарам шайх” номи билан машҳур бўлган. XII аср охирларида Ромитан шаҳрида туғилган. Бутун ҳаёти давомида тўқувчилик касби билан шуғулланган. У Маҳмуд Фағнавийнинг шогирди бўлган. Хожа Али Ромитоний имконсиз ишнинг уддасидан чиқиб, мўғулларни исломга ўтказишда катта муваффақиятларга эришди. Мўғуллар босқинидан кейин тарқоқ ҳудудларни бирлаштирди, табиблик билан ҳам шуғулланди. Афсонага кўра, сўфий одамлар гапирмасдан олдин уларнинг фикрларини ўқиган, бермоқчи бўлган саволларига жавоб берган. Ўзининг узоқ ва тақвога асосланган ҳаётида кўплаб шогирдлар етиштирган. Улар орасида ўз ўғли ҳам бор эди. У кенжа ўғли Хожа Иброҳимга ўз таълимотини давом эттиришни васият қилган.\nХожа Муҳаммад Бобо Самосий ёдгорлик мажмуаси - Хожа Али Ромитонийнинг шогирги бўлган машҳур сўфийнинг дафн қилинган жойи. Хожа Самосий сўфийлик ривожига катта ҳисса қўшган, буюк зот - Баҳоуддин Муҳаммад Нақшбандийнинг дунёга келишини башорат қилган. Муршид 1354 йил 95 ёшида вафот этган. Муқаддас мақбара Ромитан туманининг Симас қишлоғида жойлашган. Бу ерда ушбу бебаҳо инсон ўз шогирдларига васият қилганидек, мақбара, масжид, қудуқ ва гўзал боғ барпо қилинган.\nХожа Сайид Амир Кулол Бухорий ёдгорлик мажмуаси - Сайид Амир Кулол дафн этилган жой. Ҳаётлик чоғида у “буюк” маъносини англатувчи “Калон” номини олган. Кулолчилик билан кун кечирган. Буюк устоз сифатида танилгунга қадар ҳам халқ орасида машҳур бўлган. Сайид Амир Кулол диний уламо бўлиб, 100 дан ортиқ шогирдларга эга бўлган. Улар орасида Баҳоуддин Муҳаммад Нақшбанд ҳам бор эди. У Нақшбандийни тариқат асослари, зикрни тўғри ўқиш ва Хожагон тариқатининг тасаввуфий анъаналари билан таништирди.\nХожа Баҳоуддин Нақшбанд мажмуаси – Бухородан 12 км узоқликда жойлашган ноёб ёдгорлик мажмуаси. Мажмуа буюк сўфий, диний уламо, энг йирик сўфийлик тариқатининг асосчиси Баҳоуддин Нақшбанд шарафига қурилган. Нақшбанд лақаби “нақш солувчи” деган маънони билдиради. Тасаввуфга бўлган қизиқишига бобоси сабаб бўлган. Унинг биринчи устози шайх Муҳаммад Бобо Самосий бўлган. Кейинчалик устози Нақшбандийни Хожагон жамоати билан таништиргани Шайх Амир Кулол ҳузурига жўнатди. Баҳоуддин Муҳаммад Нақшбанд оддийлик тарафдори бўлиб, маросимлар ва намойишкорона тақво қилишни рад этган. У медитация (мушоҳада)нинг 11 қоидасини ишлаб чиққан. Нақшбанд ўзига хос нафас олиш усули орқали “овозсиз зикр” тушунчасини кенг ёйди. Нақшбандия тасаввуф тарифати бутун дунёда кенг тарқалган. Баҳоуддин Муҳаммад Нақшбанд мажмуаси мадраса, иккита масжид, минора ва ушбу буюк шахснинг ҳаёти ва фаолиятига оид қизиқарли экспонатлар ва маълумотлар тўпланган музейдан иборат. Сўфийлар устози бўлган бу инсон жуда одобли шахс бўлиб, солиҳларга хос ҳаёт кечирган ва одамлар учун ибрат намунаси бўлган.


Latifa.uz — Қайнона куёвларини синаб кўрмоқчи бўлибди. Куёвлари меҳмонга келган куни ҳовлисидаги бассейнга қайнона ўзини ташлабди. Катта куёви кўриб қолиб, "Ойижон" деб югуриб келиб, сувга сакраб қутқариб олибди. Эртаси куни қайнона шу куёвига Нексия совға қилибди. Яна бир кун пойлаб ўзини сувга ташлабди. Бу кунни интизорлик билан кутган ўртанча куёв югуриб келиб, кийимлари ечмасдан сувга сакраб қайнонасини қутқариб чиқибди. Кўп ўтмай у куёв ҳам Матизли бўлибди. Учинчи мартта чўкаётганида кенжа куёв парво ҳам қилмабди. Қайнона бақирармиш: "Қутқаринглар, Ёрдам беринг куёв бола!!! Кенжа куёви буни эшитиб: — Менга велосипед совға қилгандан кўра, чўкиб кетганингиз яхши, - дебди. Қайнона чўкиб кетибди. Маракаларни ўтказиб, уйига қайтмоқчи бўлган куёвни қайнотаси уни бир чепга чақириб: — Куёв бола, мана калит! Дарвозани ёнида турган янги Малибуни ҳайдаб кетарсиз...! - дермиш.\nҚайнона куёвларини синаб кўрмоқчи бўлибди. Куёвлари меҳмонга келган куни ҳовлисидаги бассейнга қайнона ўзини ташлабди. Катта куёви кўриб қолиб, "Ойижон" деб югуриб келиб, сувга сакраб қутқариб олибди.\nЭртаси куни қайнона шу куёвига Нексия совға қилибди. Яна бир кун пойлаб ўзини сувга ташлабди. Бу кунни интизорлик билан кутган ўртанча куёв югуриб келиб, кийимлари ечмасдан сувга сакраб қайнонасини қутқариб чиқибди. Кўп ўтмай у куёв ҳам Матизли бўлибди.\nУчинчи мартта чўкаётганида кенжа куёв парво ҳам қилмабди. Қайнона бақирармиш: "Қутқаринглар, Ёрдам беринг куёв бола!!!\nКенжа куёви буни эшитиб:\n— Менга велосипед совға қилгандан кўра, чўкиб кетганингиз яхши, - дебди.\nҚайнона чўкиб кетибди. Маракаларни ўтказиб, уйига қайтмоқчи бўлган куёвни қайнотаси уни бир чепга чақириб:\n— Куёв бола, мана калит! Дарвозани ёнида турган янги Малибуни ҳайдаб кетарсиз...! - дермиш.\n#Уддабуронлар #Қариялар #Қайнона-қайнота #Лоф-ёлғон


ЎЗБЕКИСТОН МИЛЛИЙ ОЛИМПИЯ ҚЎМИТАСИ РАҲБАРИ ЎЗГАРДИ\nKiritdi: Admin | O'zgartirigan sana : 6 Yanvar 2017 Manba:mcs.uz\nБугун Миллий олимпия қўмитасининг XXX Бош Ассамблеяси йиғилиши бўлиб ўтди. Тадбирни Ўзбекистон Республикаси Бош вазири ўринбосари Адҳам Икрамов олиб борди. Унда тўрт йиллик олимпия циклида қилинган ишлар, эришилган натижалар борасида қўмита бош котиби Ойбек Қосимов ҳисобот берди.\nТан олиш лозим 2013-2016 йиллар мобийнида Рио-де-Жанейродаги XXX ёзги Олимпия ва XV Паралимпия ўйинларида спортчиларимизнинг муваффақиятли иштирок этиши учун жуда катта кўламда иш олиб борилди. Энг аввало Ўзбекистон Республикаси Президентининг "Ўзбекистон спортчиларини 2016 йил Рио-де-Жанейро шаҳри (Бразилия)да бўлиб ўтадиган XXXI ёзги Олимпия ва XV Паралимпия ўйинларига тайёргарлик кўриши тўғрисида” 2013 йил 25 февралдаги 1923-сонли қарори билан Дастур ҳамда Республика комиссияси таркиби тасдиқланди.\nШунингдек, Ўзбекистон Миллий олимпия қўмитаси таркибига ўзгартириш киритилиб, янги бошқарма ва бўлимлар ташкил этилди. Жойларда иш фаолиятини янада жонлантириш мақсадида Қўмитанинг Қорақалпоғистон Республикаси, Тошкент шаҳри ва вилоятларида ҳудудий вакилларнинг фаолияти йўлга қўйилди. Дастурга мувофиқ 14 та олимпия спорт турлари бўйича республика федерация ва ассоциациялардан 28 та спорт турларига алоҳида эътибор қаратилиб, дастур асосида ҳомийлар бириктирди. Уларга 2013-2016 йиллар давомида жами 46,5 млн. АҚШ доллари миқдорида маблағ ажратилди.\nБош Ассамблея йиғилишида Миллий олимпия қўмитасининг тўрт йиллик циклдаги фаолияти қониқарли деб бир овоздан қабул қилинди. Шундан сўнг Миллий олимпия қўмитасига янги президент сайлаш маросими бўлиб ўтди ва ушбу лавозимга "Ўзбекнефтегаз” миллий холдинг компанияси раиси Алишер Султонов бир овоздан сайланди.\nМамлакатимиздаги спорт федерациялари ва таниқли спортчиларнинг таклифига кўра Мираброр Усмонов Миллий олимпия қўмитасининг фахрий президенти этиб тайинланди. Ўз навбатида ўтган давр мобайнида қўмитага раҳбарлик қилган Мираброр Усмоновга бутун спорт жамоатчилиги ва олимпия ҳаракати иштирокчилари номидан миннатдорлик изҳор этилди.\nШунингдек қўмита вице-президентлари сифатида Валерий Тян, Салим Абдувалиев, Фарҳод Турдиев ва Умид Аҳмаджоновлар сайланишди. Ойбек Қосимов эса Бош котиб лавозимига қайта сайланди ва фаолиятини давом эттирадиган бўлди.\nМиллий Олимпия қўмитасининг XXX Бош Ассамблеясида Ўзбекистон Республикаси Бош вазири Абдулла Арипов иштирок этди.\nМиллий Олимпия қўмитаси матбуот хизмати


Новости Узбекистана > Версия для печати > GM Uzbekistan автомобиллари нархи барибир оширилади\nГлавная > ИҚТИСОДИЁТ ва БИЗНЕС > GM Uzbekistan автомобиллари нархи барибир оширилади\nGM Uzbekistan автомобиллари нархи барибир оширилади\nЖорий йилнинг 30 июнь куни Халқаро пресс-клубда ўтказилган мулоқотда “Ўзавтосаноат“ акциядорлик жамияти бошқаруви раиси Шавкат Умурзоқов 1 августдан автомобиллар нархи ўртача 14 фоизга оширилиши ҳақида маълум қилган эди. Табиийки, бу баёнотга нисбатан жамоатчилик ўз муносабатини билдирди. Ижтимоий тармоқларда кенг муҳокама қилинди деб ёзмоқда Халқ сўзи нашри.\nШундан сўнг 1 август куни “Ўзавтосаноат“ акциядорлик жамияти ўз сайтида “GM Uzbekistan“ автомобилларининг нархлари оширилмаслиги ҳақидаги қўшимча баёнот билан чиққанди.\nТўғри, 1 августдан нархлар расман ошмади. Бироқ жамоатчилик томонидан “Автосалонларда шартномалар нима учун берилмаяпти”, мазмунидаги эътирозлар кўпайди. Ҳақиқатан ҳам ҳеч бир сабабсиз, халққа маълум қилиниши керак бўлган тартиблар тушунтирилмай шартномалар нима учундир тўхтатилган.\nНатижада шу кунларда машина бозорларидаги автомобилларнинг нархи ўсган. Сабаб маълум, кўпчиликнинг кўнглида енгил автомобиларнинг нарх-навоси борасида шубҳалар ортиб бормоқда.\nМасалага ойдинлик киритиш мақсадида ЎзА “Ўзавтосаноат“ акциядорлик жамиятининг ахборот хизмати билан боғланди.\n– GM Uzbekistan заводи автомобилларининг нархи ўзгаргани йўқ. 30 июль куни Халқаро пресс-клубда муҳокама қилинган автомобиль нархлари масаласи ҳозирда мутасадди ташкилотлар ва мутахассислар билан ҳамкорликда ҳар томонлама, нарх ошишининг ижобий ва салбий томонларини инобатга олган ҳолда ўрганиб чиқилмоқда. Нархлар ошиши кутилмоқда, шунинг учун аниқ нарх-наволар белгиланмагани сабаб мижозлар билан шартномалар тузиш ҳозирча тўхтатилган.\nШунингдек, ижтимоий тармоқларда автомобиль нархлари бўйича тарқалган маълумотлар ва автомобиллар нархи бўйича прайс-лист ишончли эмаслигини билдирамиз. Айни вақтда уларнинг нархи ҳали ҳисоблаб чиқилмади.\nБу сўзлардан англаш мумкинки, демак, автомобилларнинг русумларига кўра нарх белгилаш жараёни кўриб чиқилмоқда. Яқин кунларда нархлар борасида аниқ маълумотларни тақдим этишса, ажаб эмас.


Суперлига. “Насаф” Қаршида “Сурхон”га жавобсиз бешта гол урди - Zamin.uz\n19:59 / 21.09.2020\nЎзбекистон Coca Cola Суперлигаси 16-туридан ўрин олган "Насаф" - "Сурхон" учрашуви ўз якунига етди. Унда мезбонлар йирик 4:0 ҳисобида ғалаба қозонди.\nИслом Кенжабоев ушбу беллашувда дубль қайд этган бўлса, Дилшод Раҳматуллаев пенальтидан ҳисобни йирик кўринишга олиб келиб қўйди. Учрашув якунланиши арафасида Бобир Абдихолиқов ҳам "Сурхон" постига 2 та тўп киритди. Шу тариқа, "Насаф" ҳисобидаги очколар 32 тага етиб, онлайн жадвалда 2-поғонага кўтарилиб олди.\nОгоҳлантиришлар: Дилшод Раҳматуллаев 35. “Замин” янгиликларини “Одноклассники”да кузатиб боринг\nСуперлига. "Насаф" Андижонда ғалабага эришди\n15-09-2020, 21:06, Спорт\n"Насаф" ўз майдонида "Қизилқум"ни йирик ҳисобда мағлуб этди\n10-09-2020, 22:27, Спорт\nСуперлига. "Насаф" Қаршида "Сурхон"ни мағлуб этди\n29-06-2019, 22:15, Спорт


ЎзА - БОЛАЛАРНИ ВА УЛАРНИНГ ОРЗУЛАРИНИ АСРАЙЛИК!\n01.03.2018 10:22 Чоп этиш версияси\nБОЛАЛАРНИ ВА УЛАРНИНГ ОРЗУЛАРИНИ АСРАЙЛИК!\n1 МАРТ – ЎЗБЕКИСТОНДА БМТНИНГ БОЛАЛАР ЖАМҒАРМАСИ – ЮНИСЕФ ВАКОЛАТХОНАСИ ОЧИЛГАН КУН\nХайрли ишларни амалга ошириб келаётган халқаро ташкилотлардан бири ЮНИСЕФдир.\nЮНИСЕФ – 1946 йил 11 декабрда БМТ Бош ассамблеяси қарорига мувофиқ урушдан жабр кўрган болаларга ёрдам бериш мақсадида ташкил этилган. У ҳукуматлар, турли ташкилотлар, бизнесменлар ҳамда жисмоний шахсларнинг ихтиёрий бадаллари эвазига молиялаштирилади.\nЮНИСЕФ ташаббуси билан 1989 йил 20 ноябрда БМТ Бош ассамблеясининг қарорига кўра дунё тарихидаги энг муҳим ҳужжатлардан бири — Бола ҳуқуқлари тўғрисидаги конвенция қабул қилинди. Ҳужжат 1990 йил 2 сентябрда кучга кирди. Ўзбекистон халқаро муносабатларнинг тенг ҳуқуқли субъекти сифатида мазкур конвенцияга 1992 йил 9 декабрда қўшилган.\nБугунги кунда 190 дан ортиқ мамлакатда фаолият кўрсатаётган ЮНИСЕФ Ўзбекистонда оналик ва болаликни муҳофаза қилишнинг халқаро стандартларини тадбиқ этиш, хусусан, озуқаларни фойдали моддалар билан бойитиш ва гўдакларни фақат она сути билан боқиш, шунингдек, ОИВ инфекциясининг олдини олиш, касалланганларни парвариш қилиш ва қўллаб-қувватлаш каби ишлар билан шуғулланмоқда.\nЎзбекистон билан ЮНИСЕФ ўртасида ижтимоий муҳофаза соҳасидаги ҳамкорлик натижасида 2008 йил 8 январда “Бола ҳуқуқларининг кафолатлари тўғрисида”ги Ўзбекистон Республикаси қонуни кучга кирди. Бола ҳуқуқлари ҳимоясини изчил давом эттиришга мақсадида ҳамкорлик дастурлари ишлаб чиқилиб, мунтазам амалга ошиирилмоқда.\n“Бола ҳуқуқларининг кафолатлари тўғрисида”ги қонунда ЮНИСЕФ конвенцияси, Ўзбекистон Республикасининг Конституцияси ва қонунларида назарда тутилган бола ҳуқуқларига оид барча кафолатларни жамланган.\nЮНИСЕФ Ўзбекистондаги фаолияти давомида бутун мамлакат бўйлаб болалар учун энг мақбул яшаш шароитларини яратиш, жумладан, йодланган туз ва витаминлар билан бойитилган озиқ-овқат билан таъминлаш, юқори сифатли таълим олиш, соғлиқни сақлаш хизматларидан баҳраманд бўлиш имкониятларини кенгайтириш, ижтимоий муҳофазани янада кучайтириш ҳамда ёш авлод ўз оиласида улғайиши ва камол топишига кўмаклашиш каби хайрли ишлар билан шуғулланиб келмоқда.\nБолани эътибор унинг келажагига эътибордир. Мамлакат истиқболи учун қайғуриш болага ғамхўрликдан бошланади. Мурғак фарзанднинг беғубор орзу-интилишларини қўллаб-қувватлаш, унинг ҳар томонлама комил инсон бўлиб вояга етишига кўмаклашиш ҳар қандай жамиятда асосий вазифалардан бири бўлиб қолаверади.


ЎХҲ нинг халқ билан мулоқоти « Ўзбекистон Халқ Ҳаракати\nДастлаб сўровимизни ўз фаолиятимизни тафтиш қилишдан бошлаяпмиз. Келгусида яна бошқа, айниқса Ўзбекистондаги ижтимоий-сиёсий аҳволга эътибор қаратамиз.\n11 December 2012 - 11:07\nЎзбекистон Халқ Ҳаракати (ЎХҲ) ташкил топганига бир ярим йилдан ошди ва шу муддат ичида Ҳаракат кўпчиликнинг қалбидан жой олди. Тағин унга нисбатан ғайр кўзи билан қарайдиганлар ҳам бўлди ва бундайлар ҳозир ҳам бор.\nҲаракат қандай бўлишини истайсиз ва унининг асосий мақсад сари интилиши, яъни Ўзбекистондаги ноқонуний диктатура режимини қулатишга қаратилган мақсадини ёқлайсизми?\nЎХҲ айни мана шу масалаларда ўз муштарийлари ва аъзолари орасида сўров, яъни эл билан мулоқот ўтказади. Бунда Сиз биз қўйган саволларга жавоб беришингиз билан ЎХҲ фаолиятини янада жонлантиришга ҳисса қўшсангиз ажаб эмас. Зотан ЎХҲ – бу биргина бизнинг эмас, балки Сизнинг ҳаракатингиздир!\n[contact-form-7 id=”14922″ title=”ЎХҲнинг халқ билан мулоқоти”]\nҲурматли муштарий! Дастлабки сўровимизни ўз фаолиятимизни тафтиш қилишдан бошлаяпмиз. Келгусида эса тағин бошқа мавзуларга ҳам, айниқса Ўзбекистондаги ижтимоий-сиёсий аҳвол мавзуларига ҳам эътибор қаратиб борамиз.\nСизнинг фикрингиз – биз учун муҳимдир!\nСаволларга берган жавобларингиз орқали махсус мақолалар, таҳлиллар эълон қилиб борилади. Унда иштирок этаркансиз, сизнинг майлингизга қараб исмларингизни эълон қилмаслик, ёки ўзгартирилган имслар қўллаб борамиз. Сизга хатар етказмаслик ҳам бизнинг бурчимиздир!


Тошкентда коронавирусга қарши курашаётган шифокорларнинг навбатдаги гуруҳи ўрин алмашди - Daryo\n15:55, 12.04.2020 69387\nТошкентда коронавирусга қарши курашаётган шифокорларнинг навбатдаги гуруҳи ўрин алмашди\nБугун, 12 апрель куни Тошкентдаги Вирусология илмий-текшириш институти клиникасида икки ҳафта давомида коронавирус инфекциясига қарши курашган бир гуруҳ тиббиёт ходимлари навбатдаги гуруҳ билан ўрин алмашди. Бу ҳақда Соғлиқни сақлаш вазирлиги хабар берди.\nТаъкидланишича, 29 март куни навбатчиликни қабул қилиб олган тиббиёт ходимларини кузатиш маросимида соғлиқни сақлаш вазири Алишер Шодмонов ҳам иштирок этган.\n«Тиббиёт ходимларига Алишер Шодмонов томонидан чуқур миннатдорчилик изҳор этилиб, улар юксак эҳтиром билан реабилитацияга кузатилди. Эндиликда улар ўрнида навбатдаги фидойи тиббиёт ходимлари фаолият бошлашади», — дейилади хабарда.\nМаълум қилинишича, мазкур клиника жамоаси саъй-ҳаракатлари туфайли шу кунгача жами 37 нафар коронавирус инфекциясига чалинган бемор бутунлай соғайган. Айни пайтда бу ерда 112 нафар беморга шифокорлар томонидан халқаро стандартлар асосида самарали даволаш муолажалари олиб борилмоқда.\nҚайд этиш жоиз, коронавирусдан зарарланган беморлар билан мулоқотда бўладиган, беморлар жойлаштирилган объектларда ҳамда коронавирусни аниқлаш лабораторияларида фаолият олиб бораётган тиббиёт, санитария-эпидемиология хизмати ва бошқа ходимларга ҳар 14 кунлик фаолият даври учун Президент томонидан махсус қўшимча рағбатлантириш тўлови белгиланган.\nУнга кўра, врач ходимларга, врач-лаборантларга — 25 миллион сўм; ўрта тиббиёт ходимларига, ҳамшира-лаборантларга — 15 миллион сўм; кичик тиббиёт ходимларига — 10 миллион сўм; бошқа ходимларга — 5 миллион сўм. Шунингдек, беморлар билан ишлаш давомида коронавирус инфекциясини юқтириб олган тиббиёт, санитария-эпидемиология хизмати ва бошқа ходимларга 100 миллион сўм тўланади.\nМаълумот учун, Ўзбекистонда коронавирусга чалинганлар сони 796 нафарга етди. Мамлакатда коронавирус инфекциясига чалиниш билан боғлиқ дастлабки ҳолат қайд этилганидан бери 42 киши соғайди, тўрт киши (икки аёл ва икки эркак) эса коронавирус сабаб вафот этди.\n08:00, 14.09.2021 134115\n21:37, 03.09.2021 136985\n16:47, 13.09.2021 95984\n00:41, 26.09.2021 1659\n00:18, 26.09.2021 1750\n23:54 Бугун 3785\n07:17 Бугун 108162\n22:37, 24.09.2021 57557\n22:58, 24.09.2021 54753


Хоразмда бир оилада 8 кишида, божхона ходимида ва бошқа фуқароларда коронавирус аниқланди\nБош саҳифаЖамиятХоразмда бир оилада 8 кишида, божхона ходимида ва бошқа фуқароларда коронавирус аниқланди\nХоразмда бир оилада 8 кишида, божхона ходимида ва бошқа фуқароларда коронавирус аниқланди. Бу ҳақда Соғлиқни сақлаш вазирлиги матбуот хизмати хабар қилди.\nҚайд этилишича, 26 июнь куни 250 ҳолатда касаллик аниқланган бўлиб, шундан 25 нафари аҳоли орасида қайд этилган. Буни ҳудудлар кесимида кўрадиган бўлсак, Хоразм вилоятида 10 нафар, Тошкент шаҳрида 8 нафар, Тошкент вилоятида 5 нафар, Бухоро ва Сирдарё вилоятларида эса 1 нафардан.\nЖумладан, Тошкент вилоятида яшовчи А.З.да, Қибрай туманида яшовчи С.А.да, Паркент туманида яшовчи Г.М.да, ушбу туманда яшовчи яна бир фуқаро Ж.Т.да ва вилоятдаги “Ғишткўприк” чегара пости навбатчи эпидемиологи М.С.да касаллик аниқланган.\nШунингдек, Сирдарё вилоятида Қозоғистон Республикасидан қайтган Ф.М.да, Бухоро давлат университети магистри М.Х.да, Хоразм вилояти Хонқа туманида яшовчи Р.Ю. ва унинг 7 нафар оила аъзосида, Урганч туманида яшовчи Х.Х.да, Хазорасп туманида яшовчи М.Р.да ҳам коронавирус тасдиқланган.


Жорий йилнинг 22-26 кунлари Урумчи (ХХР) шаҳрида Иккинчи озиқ-овқат маҳсулотлари кўргазмаси бўлиб ўтди. Мазкур тадбирда Ўзбекистондан 48 та корхона иштирок этди. Эслатиб ўтамиз, юртимиз тадбиркорларининг мазкур кўргазмадаги иштироки Кичик бизнес ва хусусий тадбиркорлик субъектларини қўллаб-қувватлаш жамоат фонди томонидан ташкил этилди.\nКўргазмада 40 та мамлакатдан 1500 та компания ўз маҳсулот ва хизматлари билан иштирок этди. Шу билан биргаликда, 100 минг нафар профессионал харидорлар кўргазмага ташриф буюрдилар.\nЎзбекистоннинг қишлоқ хўжалик, сабзавотларни қайта ишлаш, табиий шарбат, кондитер маҳсулотлари, шифобаҳш чой, бодом ёғи, асал ва бошқа маҳсулотларни ишлаб чиқарувчи корхоналари умумий майдони 180 кв. метрни ташкил қилган кўргазма стендларида ўз маҳсулотларини омма эътиборига намойиш этдилар. Ўзбекистонлик тадбиркорларнинг ХХР ташрифи учун кетадиган барча ҳаражатлари Фонд ҳамкорлари томонидан қопланди.\nЭслатиб ўтамиз, Ўзбекистонда ишлаб чиқарилган маҳсулотлар ўзининг сифати, экологик тозалиги ва табиий хусусиятлари билан хорижий ҳамкорларда катта қизиқиш уйғотди.\nЎзбекистонлик тадбиркорлар мазкур кўргазмада илк маротаба иштирок этишларига қармай, яхши натижаларга эришишга муваффақ бўлдилар. Кўргазма якунларига кўра, умумий қиймати 110 миллион АҚШ доллари миқдорини ташкил қилган 14 экспорт шартномасини имзоладилар.


«Ўзбекистонда янги геология тизими яратилмоқда» — Шавкат Мирзиёев – Газета.uz\n«Ўзбекистонда янги геология тизими яратилмоқда» — Шавкат Мирзиёев\nПрезидент Шавкат Мирзиёев геология соҳасида амалга оширилаётган ишлар самарадорлиги ошириш мақсадида Давгеолқўм раисига геология-қидирув ишларини 2 баробар кенгайтириш, Наманган тажрибаси асосида ҳар бир ҳудудда доимий геологик экспедициялар ташкил этиш бўйича топшириқлар берди.\nLotinchada 27 август 2020, 17:49 Иқтисодиёт\n27 август куни Геология соҳасида амалга оширилаётган ишлар самарадорлиги бўйича тақдимот давомида Ўзбекистон президенти Шавкат Мирзиёев мамлакатда янги геология тизими яратилаётганини айтиб ўтди.\n«Ўзбекистонда янги геология тизими яратилмоқда. Уни ривожлантиришдан мақсад — табиий ресурсларни халқимиз манфаатига йўналтириш, иш жойлари ташкил этиб, одамларни бой қилиш», — деди Шавкат Мирзиёев.\nБиринчи навбатда геологик илм-фанни тиклаш ва замонавий кадрлар тайёрлашга замин яратилгани айтилди. Бунда, хусусан, Геология фанлари университети ташкил этилиши ва унинг таркибига 4 та илмий-тадқиқот институти бирлаштирилиши катта аҳамиятга эга бўлгани билдирилди.\nШу билан бир қаторда, замонавий бурғулаш ва лаборатория ускуналари олиб келингани таъкидланди. Бунинг натижасида бурғулаш унумдорлиги 2019 йилга нисбатан 25 фоиз ошгани ва жумладан, рудадаги элементларни аниқлаш кўлами 40 тадан 63 тагача кўпайгани маълум қилинди.\n«Йил бошидан буён 150 та янги кон давлат балансига олинди. Олтин, кумуш, уран, мис, молибден ресурлари ва захиралари кўпайди. Жумладан, Бухоро ва Навоий вилоятларидаги Кулжуктов ҳамда Ауминзотов тоғлари ҳудудида 3 та олтин, Самарқанд вилояти Каттақўрғон тумани ҳамда Жиззах вилояти Арнасой туманида 2 та уран кони аниқланди. Шунингдек, 32 та геология-кон захираси халқаро JORC стандартларига ўтказилди», — дейилади хабарда.\nҚилинган ишлар қаторида, қишлоқ хўжалигини ривожлантиришга қаратилган чора-тадбирлар доирасида 155 минг гектар майдонда тезкор гидрогеологик изланишлар олиб борилгани айтилди. Сув танқис ҳудудларда суткасига қўшимча 90 минг кубометр таъминлайдиган сув захиралари тасдиқланди.\nШунингдек, тадбирда Давлат геология ва минерал ресурслар қўмитаси раисининг ҳисоботи эшитилди. 20 та янги конга онлайн аукционда, очиқ ва шаффоф тарзда салоҳиятли хорижий инвесторларни жалб этиш жараёнининг бориши кўриб чиқилди.\nДавлат раҳбари 2021 йили геология-қидирув ишларини 2 баробар кенгайтириб, янги истиқболли майдонларни аниқлаш, соҳага замонавий лаборатория техникаларини жорий қилишни жадаллаштириш муҳимлигини таъкидлади.\nБундан ташқари, Геология қўмитасига саноат кооперацияси асосида янги конларни қидириш, топилган ресурсларни ўзлаштириш учун хусусий секторга бериш амалиётини янада кенг қўллаш бўйича топшириқ берилди.\nТадбирда Наманган тажрибаси асосида ҳар бир ҳудудда геологик, айниқса, гидрогеологик қидирувлар бўйича доимий экспедициялар ташкил этиш зарурлиги айтилди.\nШу билан бир қаторда, Шавкат Мирзиёев Геология қўмитасига фойдаланишга берилган ер қаъри участкаларини ўзлаштириш самарадорлигини ошириш, илмий-тадқиқотларни ривожлантириш юзасидан кўрсатмалар берди. Мутасаддиларга белгиланган чора-тадбирлар бўйича «йўл харитаси» ишлаб чиқиш вазифаси қўйилди.\nҚашқадарёда янги геология миллий боғи ташкил этилади 1 июл 2020, 15:53\n«Росгеология» Ўзбекистон ҳудудларининг нефтгазлилик салоҳиятини ўрганади 10 июн 2020, 18:16\nЎзбекистонда геология соҳасида янги университет ташкил этилади 31 январ 2020, 14:53


09:59 / 15.06.2017 | Kosmos | 2879\nАссалому алайкум! Аллергик касалликка чалингандим. Шифокор нафас йўллари ва бурунга спрей дори ёзиб берган эди. Бу дорини соатини саотига мослаб сепишни буюрди. Рамазоннинг бошида иккиланиб икки кун тутмадим. Иккинчи кун кечда канал орқали «Рўзани очиб юборувчи замонавий омиллар» мақоласини ўқиб қолдим ва иккиланиш тарқалди. Рўзани тутиб дориларни ҳам сепиб юрдим. Чунки мантиқан олиб қараганда ҳам мақолани тўғри деб ҳисобладим. Сабаби спрей нафас йўллари учун холос, таъми сезилади, бироқ ҳалқумдан ўтмайди. Бугун 2166-савол жавобни ўқидим. Демак, бу билан мен шунча кун шунчаки оч юрдим холосми? Ҳаммаси ниятга боғлиқ эмасми?\nВа алайкум ассалом! Бу масала тиббиётга тегишли бўлиб, ҳозирги кундаги уламолар сиз каби касаллар истеъмол қиладиган спрей ҳақида ижтиҳод қилишган. Улар бу ижтиҳодларида аввалги ўтган уламоларнинг келтирган масалаларига қиёслаб ҳукм чиқарганлар. Бу сизнинг ҳолатингизни қадимги фуқаҳолар оғизларини буғга тутиш ҳамда қасддан тутун, исириқларни ютишга қиёслаб, “уларни қилган кишининг рўзаси очилади” деганлар. Атир ҳидлашда рўза очилмайди, шунингдек ўткир ҳидли бўлиб, нафас йўлларини очилишига сабаб бўладиган мазь каби дорини бурун атрофига суртилса ва ўша ҳиднинг таъсирида нафас йўли очилса рўза очилмайди. Кўриб турганингиздек бу масала ижтиҳодийдир. Замонамизнинг баъзи олимлари спрей билан рўза очилмаслигини айтишмоқда. Лекин юқоридагиларнинг гаплари бизнинг уламоларимиз наздларида қувватлироқдир. Агар сиз очилмаслигига кўнглингиз таскин топса, рўзани тутинг, савобидан ноумид бўлманг ва эҳтиёт юзасидан ҳар бир кунингиз эвазига икки кило буғдойнинг қийматини фидя сифатида бирор фақирга садақа қилинг. Ўтган рўзаларингиз ҳақида икки кило буғдойнинг қийматидан фидя тўлаб қўйсангиз қазосини тутмайсиз. Агар юқорида айтиб ўтганимиздек ўткир ҳидли нафас йўлларини очадиган мазьдан фойдаланиб димоғингизни очиб рўза тутолсангиз фидяга ҳам ҳожат йўқ. Валлоҳу аълам!\nҚарзи борнинг закоти\nНамоз вақтидан адашса\nЖаннатда хам намоз укиладими?\nНамозни қисқартириб ўқиш\nНамозни ўтириб ўқиш


140 долларлик Redmi Note 9 (Redmi 10X) тақдимот куни эълон қилинди - Terabayt.Uz\n140 долларлик Redmi Note 9 (Redmi 10X) тақдимот куни эълон қилинди\nXiaomi корпорациясининг арзончи бренди энди Redmi Note 9 5G моделини, унинг Redmi Note 9 вариантини, энг арзон – Redmi 9 ҳамда Redmi 9a смартфонларини тақдим этиши кутилмоқда. Шулардан бирининг намойиш кунини Redmi расман эълон қилди.\nЎҚИНГ: MIUI 12 тақдимот куниёқ тарқатила бошлайди: дастлаб янгиланувчи смартфонлар рўйхати чиқди!\nБиз аввалроқ Redmi Note 9 моделининг суратлари ва хусусиятларини эълон қилган эдик. Компания ушбу смартфонини 30 апрель куни бўлиб ўтадиган онлайн тадбирда тақдим этмоқчи.\nЭсингизда бўлса, март ойининг бошида MIUI 11 график қобиғининг янги талқини кодларини текширган дастурчилар Redmi 10X 4G номли номаълум моделга дуч келишган эди. Энди маълум бўлдики, бу – глобал бозорга Redmi Note 9 модели остида чиқадиган смартфоннинг маҳаллий версияси экан.\nЎҚИНГ: Redmi K30 арзонлашди – Redmi K30i тақдимоти яқинми?\nRedmi Note 9 (Redmi 10X) моделининг 6,53 дюймлик, тасвир аниқлиги 1080х2340 пикселлик IPS-экранга ва нақ 5020 мА/соатлик аккумуляторга эга бўлишини айтишмоқда. Унинг квадрокамераси 48 + 8 + 2 + 2 мегапикселлик датчикларни ўз ичига олади, олд камера эса 13 мегапикселлик аниқликда.\nБу смартфоннинг аппарат таъминоти асосини MediaTek Helio G85 процессори ташкил этади; уни 3-6 гигабайтлик тезкор ва 64-128 гигабайтлик ички хотирага эга вариантларда чиқаришади. Унинг нархи 140 доллардан бошланиши айтилаётир.\n#Redmi #Xiaomi #Android смартфон #нархлар #Xiaomi Redmi Note 9 #Xiaomi Redmi 10X 4G


Ўзбекистонда ҳайдовчилик гувоҳномасини 16 ёшдан бериш таклиф этилди\nЎзбекистонда ҳайдовчилик гувоҳномасини 16 ёшдан бериш таклиф этилди. Мазкур таклиф илгари сурилган петиция Менинг фикрим порталига жойлаштирилди.\nПетиция муаллифи хорижий тажрибадан келиб чиқиб ушбу таклифни билдирганини маълум қилган. Муаллиф хорижда айнан ушбу ёшдан “право” берилишини билдирган. Шунингдек, шундай йўл тутилса юқори синф ўқувчиларини иш билан таъминлашда, қолаверса ёшлар орасида жиноят камайиши ҳам таъкидланган.\nЭслатиб ўтамиз, петиция 10 минг овоз тўпласа у депутатлар томонидан кўриб чиқилади. Маълумот ўрнида, ярим йилликда содир бўлган ЙТҲнинг 50 фоизи 18 ёшдан 32 ёшгача бўлган фуқаролар томонидан содир этилган.\nMirVis 23 октябр 2020 20:31\n16 ёшдан права бериб нима килишмохчи.хозирги кунда котала Covid дан йок буб кетса.ёшла аварияни оркасидан йок буб кетсинми?\nКимсан 22 октябр 2020 17:53\nУзбекни фикрига кушиламан.ахмоклар куп.бунака ахмокона таклифлар чикаверади\nusmonjon 21 октябр 2020 14:20\nНосиржон 20 октябр 2020 19:31\nХафа булманглар тепада калласи билан уришиб колганлар куп.Озгина томоша килиб турсак Бундайлар БИР ЖИНСЛИЛАРНИ НИКОХИНИ ХАМ МУХОКАМАГА КУЙИШАДИЮ.\nСурхон 20 октябр 2020 18:40\nO`ZBEK 20 октябр 2020 10:21\nАсли шу таклифни қайси ўқимаган ахмоқ бергани номаълум. Ўша одам Ўзбек халқининг душмани бўлса керак. сабаби қарияларимиз COVID-19 деган балодан азият чекадиган бўлса ёшларимиз авто халокатларда қурбон бўлишмоқда. Хамма ёши катта авто ҳайдовчилари билади. йўлда асосан ЎПКАСИНИ ҚЎЛТИҚЛАГАН ёш авто хайдовчилар кўпайиб кетган, уларнинг бош миясида нималар юрибди хайрон қоласиз. ҚИСҚАСИ Шу таклифни берган "ОДАМ"нинг падарига минг ланат.\nKender 20 октябр 2020 08:54\nShuncha aftocalokat kamlik qilsa beraveringlar.\nAbdul 20 октябр 2020 08:10\nSmil 20 октябр 2020 07:38\n16 yoshdan ovolib moshinani maktabga kollejga xaydashadi ana keyin avariya qilishadi shundogam zamom notinch 20 yosh maqulroq jarimani kottaro qilishsa pravasi yoqlar xaydamidi 16 yoshdan prava ovolib ubu kimmi urib yuborsa voyaga yetmagan dib jazoniyam yengilini berishadi shimoliy koreyadekka jazo turini qullasa xamma jim yurardi\nАбу Абдулла 20 октябр 2020 07:05\nАвто мактабларда таълимни оптималлаштириш керак,имтихонлар объектив утказилиши керак, булмаса ЙТХ купайаверади,хаммаси хайдовчиларни яхши тайёрланмаганлиги окибатида руй бермокда\nKamoliddin Alisherov 19 октябр 2020 20:10\nAbdul 19 октябр 2020 19:50\nАксинча 25ёшдан беришларикерак керак,барча аварияларни 25 ёшгача булган ёшлар содир килишмокда\nЎзбекистон янгиликлари » Жамият » Ўзбекистонда ҳайдовчилик гувоҳномасини 16 ёшдан бериш таклиф этилди


Сўғдда ЎИҲ аъзолари кўпайиб боряпти\nТожикистон шимолидаги Сўғд вилоятида ўтган йил охирида террорчиликка алоқадорликда гумон қилиниб қўлга олинган шахслар Ўзбекистон исломий ҳаракати аъзолари экани тасдиқланди.\nВилоят ички ишлар бошқармаси маълумотига кўра, Исфара шаҳрида қўлга олинган “Шаҳобхон” лақабли 34 ёшли шахс, 24 ёшли “Абдулло” ва ҳозирча исми сир тутилаётган 26 ёшли шахс Сўғд вилоятида портлашлар уюштириш, гаровга олиш ва бошқа террорчилик ҳаракатлари содир этиш бўйича таълим олган. Қўлга олинган шахслардан бирининг уйидан портловчи модда тайёрлаш учун сақлаб қўйилган 500 килограмм аммиак селитраси топилган. Бу шахсларга нисбатан Тожикистон Жиноят кодексининг “терроризм” ва “террорчилик фаолиятга қасд қилиш” моддалари бўйича жиноят иши очилган.\nРасмийларнинг таъкидлашича, Сўғд вилоятида ЎИҲ аъзолари фаолияти жонланган ҳудуд Исфара тумани ҳисобланади. Чунки бу ҳаракатга аъзоликда айбланиб қамоққа олинганларнинг аксарияти Исфара туманидан.\n“Исфара тумани Ўзбекистон, Тожикистон ва Қирғизистон чегаралари ўзаро кечишган ҳудуддир. Яширин фаолият олиб бориш учун энг қулай жой. Шунинг учун ҳам уларнинг фаолияти жонлангани айни шу туманда кўпроқ сезилади”, - дейди Сўғд вилояти ИИБ бошлиғи генерал Абдураҳим Қаҳҳоров.\nА.Қаҳҳоров вилоят ҳудудида содир этилган барча террорчилик жиноятларида ЎИҲ аъзоларининг қўли борлигини билдирди.\n“Жумладан, Конибодом ички ишлар бўлимининг икки ходимига суиқасд, Қайроққум шаҳри ИИБнинг вақтинча сақлаш изоляторига ва Лаккон чегара заставасига қилинган қуролли ҳужумлар ҳам айнан ЎИҲ аъзолари томонидан амалга оширилган”, - дейди генерал.\nРасмий маълумотларга кўра, шу пайтгача Сўғд вилоятида ЎИҲнинг 30 аъзоси ҳибсга олинган, яна 21 аъзосига қидирув эълон қилинган.\nЎтган йилнинг май ойида ҳам ЎИҲга аъзоликда айбланган 6 киши вилоят суди ҳукми билан 9 йилдан 19 йилгача муддатларга озодликдан маҳрум қилинганди. Уларнинг яқинлари “Озодлик” мухбири билан суҳбатда судланувчилар барча айбни қийноқлар остида тан олгани, судда эса уларнинг айбини тасдиқловчи далил-исбот келтирилмаганини айтган эди.


Бухорода коронавирус аниқланган беморлар сони нега ошиб кетганига изоҳ берилди\n12:42 / 08.04.2020\nБош санитария инспектори Нурмат Отабеков Бухоро вилоятида 7 апрель куни коронавирус инфекцияси аниқланган беморлар сони 19 нафардан 84 нафарга ошиб кетгани ҳақидаги хабар бўйича изоҳ берди.\n«Бухоро вилоятига учта давлатдан ҳамюртларимиз чартер рейслар орқали олиб келинган. Дастлаб, Корея давлатидан 239 нафар фуқаро олиб келинган.\nМана шу 239 киши Туркиядаги Истанбул аэропортида 8 соат давомида ҳеч қанақа ҳимоя воситасиз қолиб кетган. Фуқаролар ўз ҳимоясига етарлича эътибор беришмаган. Ўзбекистонга келганларидан сўнг текширувлар натижасида уларнинг 66 нафарида касаллик аниқланган.\nБундан ташқари, Бухоро вилоятига Россия Федерациясидан ҳам 2та рейсда 530 нафар фуқаро олиб келинган. Улар орасида ҳам коронавирусга чалинганлар бор. Улар 2 кундан 5 кунгача ҳеч қанақа ҳимоя воситаларисиз битта жойда яшашган. Улар эпидемиологик нохуш ҳудудда бўлганлари ҳолда ўзларини ҳимоя қилишмаган», дея маълумот берди Нурмат Отабеков.\nАйни пайтда ҳам вирусдан зарарланганларни аниқлаш ишлари олиб борилмоқда.\n«Унутмаслик лозимки, карантин белгиланган 14 куннинг биринчи ёки ўн тўртинчи куни ҳам касаллик аниқланиши мумкин. Шунинг учун карантин қоидаларига қатъий амал қилиш муҳим», дея Нурмат Отабековнинг сўзларини келтирмоқда Kun.uz мухбири.\nЭслатиб ўтамиз, 6 апрель куни бу вилоятда беморлар сони 19 нафар эди, 7 апрелга келиб беморлар сони кескин ўсиши кузатилган ва уларнинг сони 84 нафарга етгани хабар қилинган эди.


Бугун ижтимоий тармоқларда бир хил рекламага дуч келасиз: “Ёшлар, фалон давлатга бориб, имтиҳонсиз ўқишга киринг...”\n— Ўғлимнинг юқори синфда ўқиётганини эшитган танишим яхши репетиторлар борлигини айтиб қолди.\nАхборот технологиялари юксак тараққий этиб, аҳолиси интернетдан фаол фойдаланаётган давлатларда ҳам миллионлаб нусхада газета-журналлар чоп этилаётганини кўпчилик яхши билади.\nМаҳаллий ҳокимият ваколатлари кенгайгани ўзини оқлаяптими?\nПартиямизнинг Сиёсий дастури ҳамда Сайловолди дастури лойиҳалари билан танишиб чиқдим.\nДори-дармонларнинг нархи ёзиб қўйилиши шарт\nҲукуматимиз томонидан дори воситалари ва тиббий буюмлар ишлаб чиқарувчи (сотувчи) тадбиркорлик субъектларига катта имкониятлар яратилиб, имтиёзлар берилган.\nЎз сўзи, ўз позицияси бўлмаса, халқ партияга эргашмайди\nЎзбекистон “Адолат” СДПнинг янги Сиёсий дастури ҳамда Сайловолди дастури лойиҳалари юзасидан муҳокамалар партия тизимида қизғин давом этмоқда.\nБугунги дунё — мураккаб ғоявий зиддиятлар дунёси, унда “мафкуравий полигонлар ядро полигонларига қараганда кучлироқ ва хавфлироқдир”.\n<12345 ... 31>


Москваликлар Туркиянинг Москвадаги элчихонасини тошбўрон қилишди (Фото+Видео)\n21:04 / 25.11.2015\n24 ноябрь куни Туркиянинг Россия авиациясига тегишли Су-24 бомбардимончи самолётини уриб тушириши москваликларнинг ғазабини келтирди. Бугун бир гуруҳ намойишчилар Туркиянинг Москва шаҳридаги элчихонаси олдида тўпланишди ва элчихона биносига тошлар, шиша идишлар ва бошқа буюмлар улоқтиришди.\nВоқеа жойида бўлган мухбирларнинг маълум қилишича, элчихона атрофида тўпланганлар тошлардан ташқари тухумлар отишган ва деворларга бўёқлар чаплаб ташлашган.\nБир неча деразалар синдирилган. Натижада элчихонанинг бир қанча ходимлари жароҳатланган.\nЭлчихона маълумотига кўра эса Москва марказидаги Ростов кўчасида жойлашган бу бино олдига 600 нафардан ортиқ киши тўпланган.\nУларнинг қўлларида турли муносабатлар ифодаланган плакатлар бўлган. Хусусан, "Орқадан зарба", "Биз Туркияга бормаймиз", "Туркия - ИШИДнинг шериги" каби ёзувлар бўлган.\nРоссия президенти Владимир Путин буни "орқадан зарба бериш" деб баҳолаган.


Эрдўғон тақдири 7 июнь куни ҳал бўлади\n03 декабр 2020, Тошкент вақти: 03:05\n7 июнь кунги сайловлар арафасида Эрдўғон ўз париясининг ғалабасини таъминлашга қаттиқ ҳаракат қилмоқда.\nЯкшанба куни Туркияда Буюк миллат мажлиси – парламент сайловлари бўлиб ўтади. Кузатувчиларга кўра¸ келаëтган сайловларда янги ҳукумат шакллантиришдан кўра¸ Туркияни 13 йилдан бери бошқариб келаëтган Ражаб Тоййип Эрдўғон тақдири¸ унинг мамлакат конституциясига киритмоқчи бўлаëтган фундаментал ўзгартишлари тақдири ҳал бўлади.\nРасман¸ 7 июнь кунги сайловларда туркияликлар Буюк миллат мажлисига 550 нафар депутат сайлайди.\nТуркияни аввалига Бош вазир¸ ҳозирда эса¸ президент сифатида бошқараëтган Ражаб Тоййип Эрдўғон бу сайловларда ўзи бошчилик қилаëтган Адолат ва тараққиëт партиясининг мутлақ ғолиб чиқишига қаттиқ ҳаракат қилмоқда.\nАгар сайловда Эрдўғон партияси яна ғолиб чиқса¸ бу унинг мамлакатни парламент республикасидан президент бошқарувига ўтказиш¸ давлатни бошқаришни ўз қўлига олиш мақсадида конституцияга ўзгартиш киритиш режасининг амалга ошишини англатади.\nҲозирча мамлакатдаги бошқа партиялар давлат бошқарувида бундай фундаментал ўзгариш қилиш ташаббусини ëқлаганлари йўқ.\nИстанбулдаги Иқтисод ва ташқи сиëсат тадқиқотлари маркази раиси Синан Улген¸ август ойида Туркия президенти этиб сайланган Эрдўғон конституцияга ўзгартиш киритиш ғояси¸ ҳокимиятни ўз қўлида марказлаштиришга ҳуқуқий имкон бериши боис қўллашини айтади.\nУлген таъкидича¸ Туркияни президент бошқарувига ўтказиш¸ Эрдўғоннинг ўз ваколатларини чеклаб келаëтган жорий тузумдан қутулишига хизмат қилади.\nМамлакатнинг Отатурк асос солган конституциясига фундаментал ўзгартиш киритишни ëқлаëтган Эрдўғон президент бошқарувига ўтиш Туркия иқтисодий тараққиëтига хизмат этажагини иддао қилмоқда.\nМамлакат ички ва ташқи сиëсатини белгилаш парламентдаги аксар ўринларни қозонган партия вакили бўлган Бош вазир ваколатига берилган жорий тузумда президентга фақат рамзий вазифалар юклатилган¸ холос.\nЭрдўғоннинг Адолат ва тараққиëт партияси Туркияни 13 йилдан бери мутлақ кўпчилик мақомида бошқариб келмоқда ва 7 июнь кунги сайловларда ҳам Эрдўғон партиясининг ғолиб бўлиши кутилаëтган эди.\nАммо кузатувчиларга кўра¸ сайловлар арафасидаги ҳафталар давомида Эрдўғон партиясининг ғалаба қозониш имконлари анча торайган.\nАдолат ва тараққиëт партияси мамлакат конституциясига ўзи таклиф қилаëтган ўзгартишни киритиши учун Буюк миллат мажлисидаги 367 ўринни¸ бу масалани умумхалқ реферндумига қўйиш учун эса¸ 330 ўринни эгаллаши керак.\nАммо сайловларга саноқли кунлар қолган айни кезда¸ Эрдўғон партиясининг бунча ўринни қозониш эҳтимоли савол остида қолмоқда.\nЖорий парламентдаги 311 ўрин Адолат ва тараққиëт партиясига¸ 125 ўрин дунëвий тузумнинг асосий ҳимоячиси бўлган мухолифатдаги Жумҳурият халқ партиясига¸ қолган ўринлар эса¸ умумсайловчиларнинг 10 фоиздан кўпроқ овозини қозона олган кичикроқ партияларга мансуб.\nТаҳлилчиларга кўра¸ ҳокимият тизимларида кенг тарқалган коррупция¸ иқтисоднинг заифлиги ва ишсизлик даражасининг кейинги беш йил ичидаги энг баланд 11¸3 фоизда қолаëтгани Эрдўғон обрўсининг тушишига сабаб бўлган.\nҚолаверса¸ Истанбулнинг Гези парки ўрнида катта иншоотлар қурилишига қарши бошланган намойишларнинг кескинлик билан бостирилиб¸ қонунчиликка фуқаролар ҳақларини чекловчи ўзгартишлар киритилиши Эрдўғон тарафдорлари сонининг камайишига олиб келган.\nТурк таҳлилчилари шунингдек¸ курдларнинг Халқ демократик партияси каби кичик партияларнинг сайловчилар орасида нуфузи ошгани¸ Адолат ва тараққиëт партиясининг парламентдаги мутлақ кўпчилик ўринни эгаллашига имкон бермаслигини айтмоқда.\nАссошиэйтед пресс агентлиги таъкидича¸ ўтган йили мамлакатда биринчи умумиллий президент сайлови ўтказилса¸ унда даъвогарлик қилиши ҳақида баëнот бериш орқали Эрдўғон катта ва қалтис ўйинни бошлаган.\n1000 хоналик ҳашаматли президент саройига кўчиб ўтганидан сўнг Эрдўғон¸парламентдаги кўпчилик ўринни эгаллаган партияси қўли билан бу саройда ўтириб¸ ўз ваколатини кескин кучайтира олишига ишонди.\nАммо бугунги сиëсий вазиятда бундай режа 2002 йилда Адолат ва тараққиëт партиясини ҳокимиятга олиб келганидан бери Туркия сиëсатини белгилаб келган Эрдўғон йўл қўйган кам сонли катта хато сифатида кўрилмоқда.


16 ёшгача бўлган болаларни доимий рўйхатга қўйиш керакми? Неча ёшдан рўйхатга қўйиш керак? Бундай ҳолатда рўйхатга қўймаслик учун жавобгарлик борми?\nОтвет от 22.10.2017\nЎзбекистон Республикасида паспорт тизими тўғрисидаги низомнинг (5.01.2011 й. ПФ-4262-га 1-илова) 40-бандига кўра болангизни доимий прописка қилиш учун яшаш жойингиздаги паспорт столига қуйидагиларни тақдим этишингиз керак:\nсизга тегишли Ўзбекистон Республикаси фуқаросининг биометрик паспорти;\nбола туғилганлиги тўғрисида гувоҳнома;\nҲали 16 ёшга тўлмаган ва ота-оналари (васийлари) билан бирга яшайдиган болаларни рўйхатдан ўтказиш (прописка қилиш) туғилганлик тўғрисидаги гувоҳнома бўйича, улар ҳақидаги маълумотларни уй дафтарларига (рўйхатдан ўтказиш карточкаларига) киритиш орқали амалга оширилади.\nФуқароларга шахсий мулк ҳуқуқида тегишли бўлган уйларда прописка уй дафтарлари бўйича амалга оширилади. Уларга яшаш жойи бўйича яшайдиган фуқаролар тўғрисидаги маълумотлар киритилади. 16 ёшга тўлмаган болалар уй дафтарининг 2-устунига ота-онадан бири (васий)га ёзилади (АВ 9.04.1999 йилда 698-сон билан рўйх.ўтк.йўриқнома, бундан кейин - Йўриқнома).\nПрописка карточкалари ва квартира карточкаларини юритиш тартибига асосан хусусий уй-жой мулкдорлари ширкатларининг уйларида фуқаролар прописка карточкалари ва квартира карточкалари бўйича прописка қилинади. Йўриқномага кўра прописка карточкалари яшаш жойи бўйича яшовчи фуқароларга, шунингдек 16 ёшга тўлмаган болаларга тузилади.\nҚонун ҳужжатларида 16 ёшга тўлмаган фуқаронинг доимий пропискасиз яшаши учун жавобгарлик белгиланган. Хусусан, МЖтКнинг 223-моддасида ЭКИҲнинг 3 бараваригача миқдорда жарима тарзидаги жазо назарда тутилади.\nСиз паспорт столига мурожаат қилишингиз ва болангизни турар жойингизга прописка қилдиришингиз керак. Сизга маъмурий ҳуқуқбузарлик тўғрисида баённома тузилади. Бироқ ички ишлар органининг раҳбари, ёзма тушунтиришингизда баён этилган муҳим ҳолатларга асосланиб, енгилроқ жазо қўллаш билан чекланиши мумкин.\nТурмуш ўртоғимнинг ота-онаси Навои вилоятидаги уйини сотиб, Самарканд вилоятидан квартира сотиб олишди. Паспорт бўлимида янги яшаш жойи бўйича доимий пропискадан ўтказишмаяпти. Уларни иккинчи марта 6 ойга вақтинча пропискага қўйишмоқда. Квартира қайнотамнинг номига расмийлаштирилган. Уларнинг ўғлини эса умуман рўйхатга қўйиш (прописка)дан бош тортишмоқда. Ҳолбуки уни аввалги яшаш жойидан муаммоларсиз ҳисобдан ўчиришган. Ушбу ҳаракат қонунийми?\nТурмуш ўртоғимнинг ота-онаси Навои вилоятидаги уйини сотиб, Самарканд вилоятидан квартира сотиб олишди. Паспорт бўлимида янги яшаш жойи бўйича доимий пропискадан ўтказишмаяпти. Уларни иккинчи марта 6 ойга вақтинча пропискага қўйишмоқда. Квартира қайнотамнинг номига расмийлаштирилган.... Далее\nЧет элда яшовчи ЎзР фуқароси доимий рўйхатда турмасдан Ўзбекистонда эски паспортни биометрик паспортга алмаштирганда унга вақтинчалик рўйхатга қўйиш қайд этиладими?\nАҚШда бўлганимда Ўзбекистондаги квартирамни ишончнома асосида сотдим. Мени суд орқали иштирокимсиз уй дафтаридан ўчиришди. Эски намунадаги паспортда ўчириш тўғрисидаги штамп қўйилмаган. Ҳозир Ўзбекистонда паспортни биометрик паспортга алмаштирмоқчиман.... Далее\nМен Андижон шаҳрида доимий прописка қилинганман. 2015 йилнинг ноябрь ойида турмушга чикдим. Турмуш ўртоғим Тошкент шахрида доимий прописка қилинган. Эшитишимча, биз бир йил мобайнида бирга яшаганимиздан сўнг мени Тошкент шаҳрига доимий прописка қилишнинг имконияти бўлар экан.... Далее\nТошкент вилоятида яшовчи 13 ёшли фарзандимизни Тошкент шаҳридаги махсус мактабда ўқитиш учун Тошкент шаҳрида яшовчи яқин қариндошимиз уй манзилига вақтинчалик рўйхатга қўйишимиз мумкинми?\nТошкент вилоятида яшовчи 13 ёшли фарзандимизни Тошкент шаҳридаги махсус мактабда ўқитиш учун Тошкент шаҳрида яшовчи яқин қариндошимиз уй манзилига вақтинчалик рўйхатга қўйишимиз мумкинми?... Далее


13.11.2019 08:49 0 1833\nАхборот ва оммавий коммуникациялар агентлиги раҳбари Комил Алламжонов журналист Давлатназар Рўзметовнинг йўл-транспорт ҳодисаси оқибатида вафот этгани ва Нафосат Оллашукурованинг психоневрологик диспансерда даволанаётгани юзасидан ташкил этилган матбуот анжумани ҳақида фикр билдирди.\n«Нафосат Оллошукурова ҳамда Давлатназар Рўзметов билан боғлиқ ҳолатга нега жимсиз, нима учун муносабат билдирмаяпсиз, демак бу ерда бир гап бор», деган танқидий фикрлар менга нисбатан кўп билдирилди. Айрим блогерларимиз воқеа ва ҳолатни аниқ билмасдан туриб, дарҳол «ана бошланди, танқид қилган журналистни энди шундай тақдир кутади», деган ноўрин гапларни ҳам айтишди.\nМана, ўрганишлар ниҳоясига етиб, бугун Агентлигимизга ушбу ҳолатга ойдинлик киритиши мумкин бўлган барча мутасадди раҳбарларни тўпладик. Ҳар бир келган масъул ўз йўналишида ҳолатга ойдинлик киритиб берди. Марҳум Давлатназар Рўзметовнинг автоҳалокати чизмаларда ва видеокамералардан олинган фотолар билан тушунтириб берилган бўлса, Оллашукурова масаласида унинг аниқ диагнози ва ҳолати ҳақида далилий фикрлар билдирилди.\nМарҳум журналистнинг оиласига, албатта, Агентлик томонидан ёрдам кўрсатилади. Оллашукуровага эса тезроқ соғайиб, оиласи бағрига қайтишини тилаб қоламиз.\nБарча журналист ва блогерларни эса бирор бир масалани оммага кўтариб чиқаётганда, шошқолоқлик қилмасдан, ҳиссиётларга берилмасдан, жиддий суриштирув ва фактларга асосланиб, холис материал беришга чақираман.\nФурсатдан фойдаланиб шуни айтмоқчиманки, агарда Агентлик қайсидир воқеа юзасидан баёнот бермаган ёки сукут сақлаган бўлса, бу — ушбу ҳолатни назардан четда қолдирди, дегани эмас. Соҳага тааллуқли барча ҳолатлар эътиборимизда ва уларнинг барчаси ўрганиб чиқилмоқда. Қонун доирасида фаолият кўрсатган барча журналист ва блогер бевосита Агентликнинг ҳимоясида ва ҳамиша шундай бўлиб қолади».\nКомил Алламжонов Нафосат Оллашукурова


Самарқандда 2021 йил ҳосили учун кузги шудгорлаш бошланди - Халқ сўзи\nСамарқандда 2021 йил ҳосили учун кузги шудгорлаш бошланди\n13:11 29 Октябр 2020 Иқтисодиёт\nКўпни кўрган, тажрибали деҳқонларимиз - ер ҳайдасанг куз ҳайда-куз ҳайдамасанг юз ҳайда, дея бежиз таъкидлашмаган. Боиси, кузги шудгорлаш ишларининг сифатли ўтказилиши, келгуси йил қишлоқ хўжалиги экинларидан мўл ҳосил етиштиришда муҳим омил бўлиб хизмат қилади.\nБуни яхши англаган самарқандлик деҳқонлар 2021 йил ҳосили учун қишлоқ хўжалиги экинларидан бўшаган 85 минг 350 гектар ер майдонини сифатли шудгорлашга киришдилар.\nМазкур муҳим агротехник 542 та қишлоқ хўжалиги техникалари иштирок этиши режалаштирилган. Уларнинг 244 таси юқори унумдор техника воситаларидир. Бир кунда бир дона трактор билан 5-8 гектар ер майдонини сифатли шудгорлаш белгиланган.\nШудгорлаш тадбирида қатнашадиган ҳайдов тракторларининг иши икки сменада ташкил этилиб,кўчма пайвандлаш аппарати, кўчма устахона, судратма ёқилғи тарқатиш агрегати, кўчма дам олиш хонаси билан таъминланади. Механизаторлар ва шудгорлаш тадбирида қатнашувчи ходимларни икки маҳал иссиқ овқат билан таъминлаш режалаштирилган.\n— «Ўзагроинспекция»нинг вилоят бошқармаси ва туманлар бўлимлари томонидан, кузги шудгорлаш ишларининг ўз вақтида ва сифатли бажарилиши юзасидан кунлик мониторинг - таҳлил тадбирлари амалга оширилмоқда, - дейди Инспекциянинг Самарқанд вилоят бошқармаси бош инспектори Шаҳриддин Бутунов. — Ҳайдов тракторларининг мавсум давомида тўлиқ ишлашини таъминлаш мақсадида ҳар бир туманда эҳтиёт қисмлар, жиҳозлар, таъмирлаш материаллари захираси яратилди.\nШунингдек, шудгорланадиган майдонларга фосфорли минерал ўғитларнинг ажратилиши ва шудгорлашдан олдин берилиши ҳамда шудгорлаш ишларининг тўлиқ контурларда амалга оширилишини таъминлаш, дала четлари, симёғоч атрофларини шудгорлашга алоҳида аҳамият берилмоқда.